qundao/data-zh-poetry huggingface dataset:
山房与卲侍讲晋涵话旧兼呈曹侍御锡龄刘检讨锡五张运判道渥
作者：洪亮吉
朝代：清
体裁：古风

忆昨从君游，青山谢公宅。五更摇梦醒，君苦行不得。出门残月尚在墙，照见四野黄花黄。傍花前行衣袂香，绿鬓欲与花争光。看山百度花千度，镜里朱颜已非故。五岳虽成汗慢游，一春每被风光误。洪厓仙人宁足誇，君亦懒种青门瓜。云山无意忽相合，且拾山果烹溪茶。对床七辈今谁似，可惜三人巳前死。学士才名上舍诗，还馀李峤真才子。今日张颠有替人，曹刘联辔出风尘。青松白石谈遥夜，艳李夭桃订好春。
山斋访冒鸣茹寿衢两秀才并招小饮
作者：洪亮吉
朝代：清
体裁：古风

书声出户虫不鸣，山鬼一足深宵行。人头鱼身惯窥户，见惯不怪心能平。昨来酷暑刚三夕，读得好书盈一尺。邻翁最喜文字交，夜半煮酒来相邀。
山村杂咏·其一
作者：洪亮吉
朝代：清
体裁：七言绝句

残冬已见蛰虫苏，昼暖无人诣酒垆。看遍市桥春帖于，家家都已写神荼。
山村杂咏·其三
作者：洪亮吉
朝代：清
体裁：七言绝句

蛮方闻未息烽烟，造物恩于此地偏。但得腊头三寸雪，江村又可卜丰年。
山村杂咏·其二
作者：洪亮吉
朝代：清
体裁：七言绝句

猪栏鸭栅护偏牢，柴积先逾屋脊高。一事转惊除夕近，堆盘春饼衬年糕。
山村杂咏·其四
作者：洪亮吉
朝代：清
体裁：七言绝句

江乡历尽更山场，虾英都看入市忙。晓日淡黄天淡墨，竹梢先已逗春光。
山杜鹃
作者：洪亮吉
朝代：清
体裁：古风

十日不出户，杜鹃红满山。始知造化功，足补春事残。紫藤亦牵花，掩映松竹间。胡蝶去已久，何时复飞还。曳杖一纵观，花露衣上班。侧闻邻翁言，消息到牡丹。有此匝月红，庶可待药栏。
山楼喜雨歌
作者：洪亮吉
朝代：清
体裁：古风

一月不雨忧三田，四山出云高接天。雨声似挟海潮至，一夜迸落山窗前。山中悬溜本数重，添出百道如飞龙。喧声忽然入室中，欲挟床几淩虚空。漫空花雨尤堪讶，桃花李花成阵下。海棠可惜昨始开，连蕊都飞北窗罅。园丁失喜农师幸，风伯差嫌煞风景。翻盆雨骤晴亦骤，北斗仍看挂松顶。沉思往事声暗吞，忆昨雨急趋乌孙。窜身无地得空穴，雷电又入搜惊魂。雨行作雪夜若年，我仆尚滞南山巅。羊裘湿尽不得脱，指冻欲裂饥肠煎。即今生还万事足，况复眼前书可读。雨声风声纵淩厉，足不下床头戴屋。君不见雨馀湿翠复几堆，曳杖更欲登层台。老饕无端笑口开，明日惊笋登盘来。
山楼晓望
作者：洪亮吉
朝代：清
体裁：古风

花红宜朝暾，花白宜晓月。梨花尚带残月光，一树棠梨已迎日。人家分住东西岭，菜甲作花连十顷。平田雨后飞湿光，云朵亦与花争黄。
山楼读书杂诗·其一
作者：洪亮吉
朝代：清
体裁：古风

朝阳出东山，生气满空谷。春禽飞不到，时亦响啄木。经时春露好，润此松与竹。閒披东北牖，偶复眺村屋。空外飞爨烟，应知饭将熟。
山楼读书杂诗·其三
作者：洪亮吉
朝代：清
体裁：古风

平皋三日晴，原野涨春气。袅袅青竹竿，森森逼天际。高低杨柳外，鸟亦鸣得意。而我久客斯，孤生或如寄。山农勤播种，僻壤少隙地。昨者饷豆苗，盈筐绿犹细。
山楼读书杂诗·其二
作者：洪亮吉
朝代：清
体裁：古风

晨兴对圣贤，夜梦侍亲侧。神明涣然开，真趣谁复识。孤生百年内，所苦驹过隙。庶几馀寸晷，藉以获三益。平生尤与悔，至此巳冰释。
山楼读书杂诗·其五
作者：洪亮吉
朝代：清
体裁：古风

閒身三十年，一日书不离。每于积轴中，获此神解奇。一义苟豁然，讵识渴与饥。游山素所耽，近屡改日期。亦恐心志专，或以耳目移。残漏披北窗，摊书竟忘疲。
山楼读书杂诗·其六
作者：洪亮吉
朝代：清
体裁：古风

山云不出山，舒卷如在我。林禽知客意，时亦近窗左。轩墀无别物，积轴致堆垛。而我顾乐之，时行复时坐。风花虽已谢，又绽满林果。今日山杜鹃，入帘开几朵。
山楼读书杂诗·其四
作者：洪亮吉
朝代：清
体裁：古风

山楼极高寒，所苦山雾重。谁云春日暖，幽谷未消冻。轩墀行迹绝，草密已无缝。冠裳束高阁，月朔偶一用。离俗愧未能，经旬有乡梦。
山行
作者：洪亮吉
朝代：清
体裁：五言律诗

出山泉百折，殊有恋山心。涧水复时落，重源何处寻。紫藤垂岸陡，白鸟渡波阴。卧听滩声急，劳劳自古今。
山行
作者：洪亮吉
朝代：清
体裁：五言律诗

探奇因失路，触处总高坟。渡水云成阵，争山兽作群。转愁人迹少，渺与世涂分。一晌支颐坐，沉沉静见闻。
山行
作者：洪亮吉
朝代：清
体裁：古风

日光沉入渊，水光浮上岭。水日空明中，禽鱼趣何永。无穷物外意，所苦人不省。鱼将蘋作屋，鸟以谷为井。飞行宁复越，各若守疆境。我读庄周书，閒观倘心领。
山行
作者：洪亮吉
朝代：清
体裁：古风

添衣欲出门，日色骤晴煦。濛濛北原上，春气零若雨。斜穿松栎径，百鸟头上语。草花三两种，曲折碍芒屦。前渡浅水滩，牵衣待俦侣。
山行杂咏·其一
作者：洪亮吉
朝代：清
体裁：古风

人从窗里卧，塔向门外立。忽然塔上人，欲与窗间揖。檐铃吹笑语，高下势不及。无由寄真意，飘此头上笠。一晌乘便风，翩然堕阶级。
山行杂咏·其七
作者：洪亮吉
朝代：清
体裁：古风

出谷雨声碎，入谷云光肥。一出一入中，蝴蝶杂客飞。疲踪欲谁投，暂借云所栖。一川饶怪蛇，百鸟噤不啼。何因知宵昏，庶赖警曙鸡。
山行杂咏·其三
作者：洪亮吉
朝代：清
体裁：古风

船从西岸行，马向岸东走。鱼从急溜下，三者势若凑。中流微约略，十步拒前后。鱼沉倏无影，马倦亦难骤。客意正苦吟，沿流一篇就。
山行杂咏·其九
作者：洪亮吉
朝代：清
体裁：古风

四望悉无见，松杉与檐齐。乱石黑半天，压此眉睫低。石窍出一门，何能辨东西。居人耕山田，尽向屋脊骑。劝客早出山，云生路当迷。
山行杂咏·其二
作者：洪亮吉
朝代：清
体裁：古风

空园半亩花，左右交虎迹。清晨客初来，怪鸟啼屋脊。心空忘喜惧，即此铺尺席。鸟亦竟远飞，虎亦不前逼。始知忘机人，物外有真适。
山行杂咏·其五
作者：洪亮吉
朝代：清
体裁：古风

斜阳半天红，雨气半天黑。冥冥红黑交，螮蝀横百尺。仍然雨难下，依旧幻晴色。须臾云黑处，透出星汉白。野老涕不休，低头对原麦。
山行杂咏·其八
作者：洪亮吉
朝代：清
体裁：古风

桥东与桥西，破曙一招手。前行殊未睹，隔此水杨柳。荒荒行半日，月落断山口。居人方启户，行者倦奔走。劝客盍早餐，山桃实如斗。
山行杂咏·其六
作者：洪亮吉
朝代：清
体裁：古风

一坞寄尘外，谓有田堪耕。�狼多于人，见惯亦不惊。客至主染疴，闭户绝送迎。连呼强之出，先把门扉撑。荒寒信难居，满颊莓苔生。
山行杂咏·其十
作者：洪亮吉
朝代：清
体裁：古风

迷途忘高低，蜡屐向空堕。濛濛倒生竹，衣袂牵向左。欲寻人迹问，半里断烟火。沿流聊徙倚，缺处云落朵。古庙无神灵，牛羊占高坐。
山行杂咏·其四
作者：洪亮吉
朝代：清
体裁：古风

山樵本无家，随意向山宿。忽于鸦巢外，突出半间屋。上窜鼪与鼯，下复走麋鹿。樵薪堆一岸，意倦亦托足。缕缕飞爨烟，应知饭初熟。
山行至一谷
作者：洪亮吉
朝代：清
体裁：七言绝句

好奇往往入云扃，此谷樵人或未经。行到上头心转怯，四山绿欲破天青。
山馆即事·其一
作者：洪亮吉
朝代：清
体裁：古风

三重碧涧客难渡，一片白云吾与居。平心已任唤牛马，壮志偶欲笺虫鱼。楼头青松下芳草，楼上著书人未老。经旬窥径无一人，抗手欲招飞过鸟。
山馆即事·其二
作者：洪亮吉
朝代：清
体裁：古风

花光一重云一重，花气香入云当中。云头花香亦分卸，高下任逐泠泠风。幽居百日绝妄念，山在屋头看不厌。惟嫌村酒淡不醲，卅里呼童走山店。
山馆静坐忆孙大星衍
作者：洪亮吉
朝代：清
体裁：七言律诗

峡号埙篪涧响琴，卅年前事一追寻。岩腰柳尚凝青眼，谷口兰真惬素心。偶尔塞翁悲失马，依然山馆仿来禽。旧游十辈今谁在，最少如君白发侵。
岁暮饮酒诗十篇·其一
作者：洪亮吉
朝代：清
体裁：古风

一屋无閒人，勉复出门走。一巷无閒人，驱车出坊口。东西街十里，排户款良友。皆云出门久，十至九不偶。沿路爆竹声，儿童拍双手。车来仍复返，斜日巳交酉。一世无閒人，谁同饮杯酒。
岁暮饮酒诗十篇·其七
作者：洪亮吉
朝代：清
体裁：古风

屋头无星辰，积晦巳三夕。淩晨先习霰，骑马懒入直。生徒来馈岁，野鹜间鲜鲫。更有酒一樽，聊云破岑寂。虽惭通德里，差比草元宅。呼儿开美酝，小酌经案侧。正好无俗人，门前雪盈尺。
岁暮饮酒诗十篇·其三
作者：洪亮吉
朝代：清
体裁：古风

自为京朝官，童仆色不展。连晨朔风至，寒色到鸡犬。吴奴昨告去，朱户别思款。今辰关右仆，衣被亦将捲。欲留心不忍，各为计安善。十年依倚久，一旦忽辞远。周亲复交詈，食窘衣不暖。笑读东观书，何如北门管。
岁暮饮酒诗十篇·其九
作者：洪亮吉
朝代：清
体裁：古风

昨来京华居，辟室作影堂。晨昏觐吾亲，旬朔申瓣香。禄苦不逮亲，时时我心伤。幸伴弱弟居，诸甥亦随行。诲以勤读书，庶几能显扬。岁晏风雪中，怀人益傍偟。一舅依郭门，两姊居江乡。何时能合并，筑室先垄旁。
岁暮饮酒诗十篇·其二
作者：洪亮吉
朝代：清
体裁：古风

饮酒或不乐，时时复啸歌。读书有时疲，披笺亦吟哦。设榻书案旁，所以消睡魔。房廊亦周行，时还抚庭柯。大扺一日中，良朋间经过。饮酒时究少，读书时究多。
岁暮饮酒诗十篇·其五
作者：洪亮吉
朝代：清
体裁：古风

比邻指挥署，对户车裸坊。邻鸡第一声，马嘶人亦忙。否则公案侧，贯索声琅琅。群动既巳繁，吾行起徬徨。门户尚未开，初日上北墙。窥厨炊烟稀，正苦瓶无粮。吾师昔人言，冬日则饮汤。
岁暮饮酒诗十篇·其八
作者：洪亮吉
朝代：清
体裁：古风

人皆处城西，我独居城东。城西人不来，宾坐时时空。非徒息纷纭，藉卧篇籍中。日旰弱弟归，粥饭喜与同。儿曹诵经馀，得句辄复工。为善无近名，我师陈仲弓。干禄不欲多，我法邴曼容。兴至即举杯，消磨寺楼钟。
岁暮饮酒诗十篇·其六
作者：洪亮吉
朝代：清
体裁：古风

归鸦值归鸦，十十复五五。酒人忆酒人，相思倍云苦。寥寥心一寸，谁复可倾吐。欲因西逝日，寄此蜀江浒。江水杳以深，高原复相阻。思君不能见，夜起听更鼓。安得双鲤来，奇篇概今古。
岁暮饮酒诗十篇·其十
作者：洪亮吉
朝代：清
体裁：古风

向生无他奇，贫甚益偃蹇。人言年岁竟，屏当无一件。开函展然笑，一室尚仰偃。泉明乞食诗，吾行恐难免。欣然喻妻子，且设岁除宴。为欢极今日，先把百愁遣。待过元日朝，衣裘亦堪典。
岁暮饮酒诗十篇·其四
作者：洪亮吉
朝代：清
体裁：古风

学士不能饮，而时负酒钱。侍讲久辍诗，独喜客赠篇。孝廉耽宵吟，日出拥被眠。广文退食迟，负券愁逼年。皆隔十里遥，谁能比唫肩。欢悰杳难寻，俗累苦复牵。惟应孙比部，时闯笙歌筵。
岁草怀人二十四首 其一 袁大令枚
作者：洪亮吉
朝代：清
体裁：七言律诗

清福能消四十年，老来仍作地行仙。居然手笔空千古，随分头衔写一编。名士竟须依作主，美人闻已放归禅。存亡旧例都参破，生挽诗钞万口传。
岁草怀人二十四首 其七 邵侍读晋涵
作者：洪亮吉
朝代：清
体裁：七言律诗

苦忆馀姚卲夫子，授徒却待勘经回。殊师肯啖公羊饼，绝业谁营尔雅台。忆共五陉连榻住，也同六郡校文来。青山回首应惆怅，断送高张几许才。
岁草怀人二十四首 其三 毕尚书师
作者：洪亮吉
朝代：清
体裁：七言律诗

全湖南北节初移，圣主优容俾近畿。五斗未能除薄俗，两旬闻已昧先几。右才每搆千间厦，左宦仍披一品衣。此日汲公难卧治，九州分半入封圻。
岁草怀人二十四首 其九 李太守廷敬
作者：洪亮吉
朝代：清
体裁：七言律诗

五载欣看历四州，清郎出守最风流。曾登秘省称前辈，重到苏台感旧游。爱客自拈金缕曲，迎人多上木兰舟。吴阊风月梁溪酒，可忆人居天尽头。
岁草怀人二十四首 其二 钱少詹大昕
作者：洪亮吉
朝代：清
体裁：七言律诗

燕吴楚越路偏长，十载才申一瓣香。绝业竟传齐稷下，此翁何似鲁灵光。奇搜秦汉碑无缺，例校金元史独详。我亦谊应参北面，渊源宁止丈人行。
岁草怀人二十四首 其二十 吕学博星垣
作者：洪亮吉
朝代：清
体裁：七言律诗

卅载词场志已灰，狂名犹被世人推。好奇欲破古今格，傲俗肯交中下才。不觉一官餐苜蓿，依然十幅写玫瑰。年年避债君尤窘，曾与同登百尺台。
岁草怀人二十四首 其二十一 王孝廉芭孙
作者：洪亮吉
朝代：清
体裁：七言律诗

人言风貌太酸寒，那识词源万斛宽。吴下早闻呼短李，禁中久已识诗韩。传经帐后缣双叠，写韵轩前墨数丸。谁似阿侬夫妇好，卖琴钱少减晨餐。
岁草怀人二十四首 其二十三 左大令辅
作者：洪亮吉
朝代：清
体裁：七言律诗

当时踪迹最清閒，绕屋梅花自掩关。千首早摹梅处士，一官今傍谢家山。缘知小弟才尤捷，可识衰宗客未还。肠断廿三年上事，黄公垆在白云湾。
岁草怀人二十四首 其二十二 扬州守芳灿暨令弟观察揆
作者：洪亮吉
朝代：清
体裁：七言律诗

家山百里望堪通，君住溪西我水东。兄弟才名吴二陆，宦途阶级汉诸冯。射羌身手知还健，入蜀诗篇诩最工。我在黔中七千里，寄书应趁石尤风。
岁草怀人二十四首 其二十四 庄公子逵吉
作者：洪亮吉
朝代：清
体裁：七言律诗

两载何因滞故鄣，一鞭闻已入咸阳。多金结客家频破，广柳藏人事已忘。狂甚竟闻呼彦国，贫来先欲弃姬姜。何时磈垒浇应尽，与筑糟邱醉百场。
岁草怀人二十四首 其五 王侍郎昶
作者：洪亮吉
朝代：清
体裁：七言律诗

闻声卅载苦相思，孤露同看母作师。猿鹤从军怜早岁，莼鲈归计惜衰迟。眼前事业千头橘，身后才名万首诗。一卷苦争君记否，三条官烛校文时。
岁草怀人二十四首 其八 屠刺史绅
作者：洪亮吉
朝代：清
体裁：七言律诗

案牍如山目已迷，趁閒偏欲逞篇题。纵官刺史无千石，却学君卿有十妻。好友总抛蛮嶂外，全家忆住小湖西。何时共泛南归棹，卧听溪禽自在啼。
岁草怀人二十四首 其六 卢学士文弨
作者：洪亮吉
朝代：清
体裁：七言律诗

文格蓬莱赋紫微，罢官依旧苦长饥。六经校后真无误，七十行来尚若飞。雅苦俗儒嗤狗曲，閒谋隙地筑渔矶。草元亭在云溪上，除却侯芭问字稀。
岁草怀人二十四首 其十 法祭酒式善
作者：洪亮吉
朝代：清
体裁：七言律诗

翰林诗格冠词场，屡改头衔作漫郎。左手书应成绝技，苦心诗已入中唐。两番胄监迁官速，百本名经选佛忙。我愧枚公赋情拙，莫将疏陋玷班扬。
岁草怀人二十四首 其十一 管侍御世铭
作者：洪亮吉
朝代：清
体裁：七言律诗

积岁机庭苦未閒，昨观除目与开颜。青骢早避鲍司隶，温树难言孔博山。作赋廿年推老宿，为郎十载冠清班。也应写寄争臣论，好待昌黎出使还。
岁草怀人二十四首 其十七 汪助教端先
作者：洪亮吉
朝代：清
体裁：七言律诗

卅载閒情不自持，萧疏今已鬓添丝。才看薄宦拘平子，多分扬州误牧之。我欲共参山水月，人传三绝画书诗。年来苦忆梅花馆，开遍南枝到北枝。
岁草怀人二十四首 其十三 王学博吉士
作者：洪亮吉
朝代：清
体裁：七言律诗

谁是南宗与北宗，阿兄城北弟城东。穿篱却有三间舫，人市频驱五尺童。产破中人怜沈骆，宰迎上客说孙洪。瘦羊博士今何处，薄宦聊应似转蓬。
岁草怀人二十四首 其十九 张检讨问陶
作者：洪亮吉
朝代：清
体裁：七言律诗

西蜀奇人作冷官，青毡犹剩十分寒。何妨日住蓬莱顶，不改常餐苜蓿盘。子美数间吟舍窄，淳于一石酒肠宽。金钗典尽眉常敛，欲画仍须拂镜看。
岁草怀人二十四首 其十二 赵舍人怀玉并酬入直见怀之作
作者：洪亮吉
朝代：清
体裁：七言律诗

舍人入直题笺日，骢马南行按部时。却忆紫微厅北路，聊吟红杏驿中诗。乡园渐喜田除税，兄弟都惊鬓有丝。遮莫善愁兼善病，得閒须复强支持。
岁草怀人二十四首 其十五 汪明经中
作者：洪亮吉
朝代：清
体裁：七言律诗

不敢随车试大廷，头衔真许号明经。人言蜂目同荆尹，自诩龙头压管宁。喜读梵书排释氏，惯餐劣药冀修龄。狂来更颂东陵蹠，手劈蛮笺写作屏。
岁草怀人二十四首 其十八 孙比部星衍
作者：洪亮吉
朝代：清
体裁：七言律诗

早入承明侍从庐，为郎莫更叹纡徐。经时偶断船官狱，何日同乘使者车。郭芍药诗成本事，郑樱桃室作安居。奇寒可忆茅山夜，两客同驱一蹇驴。
岁草怀人二十四首 其十六 陈军门大用
作者：洪亮吉
朝代：清
体裁：七言律诗

识字何须五石弓，升平儒将最谦冲。争看随陆司兵籍，无复伊凉唱土风。江国别来饶艳句，海氛清后寡奇功。军门只在千花内，好买鲈鱼斗酒筒。
岁草怀人二十四首 其十四 杨大令伦及令弟炜
作者：洪亮吉
朝代：清
体裁：七言律诗

迎春桥北放生池，犹忆平生访旧时。门巷一双前进士，家风五叶老经师。藏花席上看君醉，问字堂边待我迟。羯末封胡俱下世，不愁君不鬓添丝。
岁草怀人二十四首 其四 钱通判维乔
作者：洪亮吉
朝代：清
体裁：七言律诗

相识宁论行辈先，尔来久已订忘年。早传吏绩人呼佛，晚避诗魔自学仙。百种尽除留画癖，几时重与枕书眠。劝君归后余才宦，面目多应愧此贤。
岁除以酒炙酹亡仆窥园并系以诗
作者：洪亮吉
朝代：清
体裁：古风

自余为诸生，汝即侍左右。皖江随学使，姑熟依太守。两年居白下，一载住京口。逮擢明经科，相从浙东走。穷冬遭大故，九死返林薮。汝也痛哭随，衣穿露跟肘。经年垩庐内，料理及糔溲。一仆乘间逃，蓬门汝兼守。余心感其义，待汝乃不苟。除丧来日下，百事益粉糅。春秋两闱试，十上九颠踣。屈指十五年，所值苦不偶。亲知久相弃，汝乃誓不负。落落十数州，商量觅升㪹。游梁才匝岁，客陜时最久。中谋金半百，为汝归娶妇。南下不半年，长饥妇先诟。踉跄复追及，訢室有病母。汝才工料事，兼复习科蚪。每写百幅书，人疑出余手。余交遍区宇，能一数某某。孙黄暨崔赵，识我交最厚。不来同我忆，来即具尊酒。各能谙食性，默为理菘韭。武昌城郭外，客岁历申酉。地也南北冲，村墟杂花柳。平生汝颇谨，苦被僚仆诱。到此亦有由，都缘妇奇丑。妄心希外遇，或可副箕帚。放艇夜渡江，时时逐鸡狗。衙推频乘隙，间值墨尿殴。有时方纵笑，遭我出行陡。厉色一禁之，鞭笞愿甘受。扶疴方就道，风雪复连喽。余来幸通籍，解汝颜色愀。遣归迎眷属，兼为觅粮糗。汝时虽巳病，闻语尚抖擞。今年附舟至，面色益昏黝。殷勤觅医药，病早医乃后。短至节气长，时时伏床呕。屏除诸食品，日仅啖菱藕。沈疴由自取，将死乃一剖。弥留三两日，作札呼汝舅。瞠目不得言，头从枕边叩。卅年为一世，谁识汝不寿。汝行虽厕仆，汝义实兼友。汝不善摄生，吾行又谁咎。急为驰恶耗，书至月巳九。汝母哭定痴，汝父颜亦叟。伶仃遗弱女，学语未离勃。一棺虽草草，必为枕邱首。除夕酹一杯，伤心汝知否。
岩侧古梅一株花正放
作者：洪亮吉
朝代：清
体裁：七言律诗

碧涧层层暗绿苔，石阑干畔久徘徊。不知树向岩中出，祇觉香从头上来。新月正宜当槛坐，高枝疑欲待人开。泉声石色都成恋，便绕花光亦百回。
崇效寺看海棠
作者：洪亮吉
朝代：清
体裁：七言律诗

入寺先教蜂蝶忙，殿前一树倚朝阳。若逢蜀客应回首，不作秋花恐断肠。梦雨心情初挹露，冠春颜色肯施香。红红白白看千朵，莫更临风笑野棠。
崔公子景称竹楼图·其一
作者：洪亮吉
朝代：清
体裁：七言绝句

竹绿参天笋亦抽，偶然竹里有高楼。不知楼上人何处，我欲打窗寻不休。
崔公子景称竹楼图·其二
作者：洪亮吉
朝代：清
体裁：七言绝句

三尺寒檠七尺床，阿三曾共捉迷藏。落来画里还相识，为我窗西补夕阳。
巨公厓
作者：洪亮吉
朝代：清
体裁：古风

重来巨公厓，石石悉迎客。惟馀一石傲，压客险及额。石上云亦奇，孤飞上天直。
巨超上人于焦公洞西北复辟一厓境极奇峭十二日邀余及同人避暑其下并乞命名余因以巨公名之复系以诗
作者：洪亮吉
朝代：清
体裁：古风

道人夜洗山，洗入北山腹。玲珑逢一窍，贴若巨鼋伏。梳爬及三日，宽已半间屋。西来山势猛，至此始盘曲。石石悉欲双，惟兹石成独。安排青石磴，甫可展游目。南瞻及京口，西正眺浮玉。郁郁卅里洲，云烟互重复。凿山疏水绩，始事尤足录。成功虽欲让，众论久已属。剥苔题数字，庶配朗公谷。
巨超偕栖霞僧慧超过访喜赋
作者：洪亮吉
朝代：清
体裁：五言律诗

一僧江北去，复挈一僧来。把卷忆前度，论诗日几回。病依筇作命，瘦与鹤同胎。夜久生衣薄，相迟般若台。
巳刻扺罗旧驿
作者：洪亮吉
朝代：清
体裁：古风

我来罗旧驿，日已及午候。阴晴势未分，赤白云相斗。须臾赤云升，日影乃微溜。白云复归谷，空作一川皱。山云本无心，人意有左右。白鸟亦喜晴，劳劳向川咒。
师子厓
作者：洪亮吉
朝代：清
体裁：古风

我行及双溪，大石黑半天。人缘石隙中，有若蛇蜿蜒。危岩何阴森，行处正压肩。悬瀑复四飞，时闻响溅溅。藤蔓百尺垂，倒出花朵妍。空处突一亭，帘垂袅青烟。延回出层厓，万顷铺水田。清绝半里程，人家总疑仙。沙鸟亦有情，飞蹲笋舆前。
席上喜晤施上舍晋赋赠
作者：洪亮吉
朝代：清
体裁：古风

十年不遇施居士，金粟花开偶来此。白须居士金粟花，我鬓亦与霜争华。主人开筵当日夕，夕日晖晖照杯赤。我倾一斗君百杯，秋老顿觉春风回。陵阳仙人作校官，邀我苜蓿餐阑干。我嫌苜蓿不救饥，却向太守求甘肥。山阴之尊饮不竭，满案溪菱间山栗。仙人赤鲤脍作丝，兴发不顾琴高嗤。青松枝头碧月来，移酒欲上元晖台。眼前百事不措意，肘后花朵惊齐开。山禽飞回水禽集，只觉楼高渺难及。何时百尺为贮梯，送我白云头上立。
常德胡同年文铨招饮郡斋即席赋赠
作者：洪亮吉
朝代：清
体裁：七言律诗

十年前事重徘徊，曾醉梁王百尺台。未觉壮怀输少日，不妨閒里斗深杯。扫除砚北横经席，料理城东小史来。清兴到今仍未减，春风先为拆疏梅。
平江塘·其一
作者：洪亮吉
朝代：清
体裁：七言绝句

晴鸠声里燕呢喃，高下蓝舆睡乍酣。好向春波寄花片，迢迢此水入江南。
平江塘·其二
作者：洪亮吉
朝代：清
体裁：七言绝句

春残是处绿芊眠，十里平芜尽带烟。胡蝶欲高高不得，野花黄巳上青天。
平苗凯歌十章即寄福康安公相行营·其一
作者：洪亮吉
朝代：清
体裁：七言绝句

海宇年来庆谧宁，偶移旌节涖边庭。钩陈十二明如月，上相星联上将星。
平苗凯歌十章即寄福康安公相行营·其七
作者：洪亮吉
朝代：清
体裁：七言绝句

阃外军威敢自专，国恩重叠与传宣。劳来不用歌周雅，六月王师巳凯旋。
平苗凯歌十章即寄福康安公相行营·其三
作者：洪亮吉
朝代：清
体裁：七言绝句

万仞苍厓一线通，兜零火照马头红。原知庙算真无敌，先定黔中下楚中。
平苗凯歌十章即寄福康安公相行营·其九
作者：洪亮吉
朝代：清
体裁：七言绝句

五度殊方讨不庭，淩烟图上鬓犹青。酬庸此日原无两，耀首新颁三眼翎。
平苗凯歌十章即寄福康安公相行营·其二
作者：洪亮吉
朝代：清
体裁：七言绝句

军律严同细柳营，声威先巳慑蛮荆。櫜鞬大将皆趋左，诏统川滇五路兵。
平苗凯歌十章即寄福康安公相行营·其五
作者：洪亮吉
朝代：清
体裁：七言绝句

出险方看建鼓旗，居然绛灌列偏禆。前军早报花连布，巳解长围入永绥。
平苗凯歌十章即寄福康安公相行营·其八
作者：洪亮吉
朝代：清
体裁：七言绝句

黄旗植处许归耕，一半蚩氓庆更生。神武圣仁原不杀，诏书先筑受降城。
平苗凯歌十章即寄福康安公相行营·其六
作者：洪亮吉
朝代：清
体裁：七言绝句

南出罗蒙北哨关，十旬先定五溪蛮。摩厓好压中兴颂，勒遍壶头百尺山。
平苗凯歌十章即寄福康安公相行营·其十
作者：洪亮吉
朝代：清
体裁：七言绝句

榴花红遍四山梁，初度欣看日正长。十万貔貅齐下拜，凯歌声里庆传觞。
平苗凯歌十章即寄福康安公相行营·其四
作者：洪亮吉
朝代：清
体裁：七言绝句

五姓花苗敢獗猖，曾传吴毕石鸡娘。乌罗地大如瓯子，又见天兵下石梁。
年来里中赛神之会事事竞胜较十年前费已百倍矣感而赋此时七月望日俗所传中元节也
作者：洪亮吉
朝代：清
体裁：五言律诗

令节寻常事，奢风几岁开。绮罗裁帜翣，金玉裹舆儓。神岂馀威及，人争罄产来。徒充里胥橐，一日醉三回。
应天长·直庐即事
作者：洪亮吉
朝代：清
体裁：词

搆巢招得双鸲鹆。激水养成千属玉。长林麓，横溪曲。却向此中开竹屋。闲官殊不俗。所喜更无拘束。昨赐万条官烛。写三朝要录。
度响琴峡
作者：洪亮吉
朝代：清
体裁：古风

排空石笋立一山，人向笋上行弯环。蓝舆舍此即无路，危在皆从笋尖步。行人至此亦掉心，空有细响同鸣琴。琴声愈急步愈促，一跌几将陷山腹。我行万山无此奇，过此一折山仍夷。君不见危涂莫谓无人到，此是康庄通六诏。
度岭
作者：洪亮吉
朝代：清
体裁：古风

一山初平一山起，更有一山生足底。怪峰棱棱都碍履，山鸦啼愁山鹊喜。翠柏青松净如洗，山头回身望山尾。来路都沉白云里，天梯初升石门启，已隔下方三十里。
度柯冲岭
作者：洪亮吉
朝代：清

屋前童失声，屋后山起立。尤愁沙石滑，空处不置级。斜晖初没水，行客势转急。君看厓上树，迅羽亦不集。飞腾如猿猱，我仆愧难及。明星三两颗，天已逼斗笠。石罅出一门，雷霆复相袭。时时凉沁体，衣袂宿雨湿。过岭望九华，凌空向予揖。
度柯冲岭
作者：洪亮吉
朝代：清
体裁：古风

屋前童失声，屋后山起立。尤愁沙石滑，空处不置级。斜晖初没水，行客势转急。君看厓上树，迅羽亦不集。飞腾如猿猱，我仆愧难及。明星三两颗，天巳逼斗笠。石罅出一门，雷霆复相袭。时时凉沁体，衣袂宿雨湿。过岭望九华，淩空向子揖。
度老鸦关
作者：洪亮吉
朝代：清
体裁：五言律诗

绝险疑无路，回头雨复来。正愁疲马惑，却值岭云开。细草黑如雾，野泉声若雷。舆前长官拜，何处与徘徊。
度虹安硚·其一
作者：洪亮吉
朝代：清
体裁：七言绝句

分半溪声作雨飘，暗风时复响饧箫。百重花路行初透，又踏春红过小桥。
度虹安硚·其二
作者：洪亮吉
朝代：清
体裁：七言绝句

短篷风捲落花多，却趁春晴曝雨蓑。捉得鲤鱼长一尺，小舟如叶旋回波。
度赤金峡
作者：洪亮吉
朝代：清

兹山多赤云，石石悉灵异。冥濛当月午，宝气烛天地。丹砂亘南北，碧涧分巨细。绝顶辟石房，玲珑逼天际。青羊及驯鹊，一一向空睇。稍南盘一径，石古路如砌。森森女娲庙，客户竞私祭。儿童聚乡塾，师出尽儿戏。黯黯神烛昏，脂车作行计。回坡何杂沓，足滑沙石腻。出峡月已高，惊闻鼓声沸。
庾楼联
作者：洪亮吉
朝代：清
体裁：联

半壁江山，六朝雄镇；一楼风月，几辈传人。
延江两生行示贵筑熊生焕章思南安生�
作者：洪亮吉
朝代：清
体裁：古风

延江水，流千里。一生居江头，一生住江尾。熊生十八貌最癯，自搆竹屋临江居，一室窘乏文丰腴。安生英英年十九，从宦三年住清口，落笔居然学刘柳。我前持节来衡文，万言日试童子军，惟二子者超伦群。虽然日课文一篇，不若日读书一卷。赤文绿字填方寸，激电惊虹注双腕。嗟余迟草犹勤学，矧复生年甫当冠。九垓一瞬何难届，尺璧寸阴宁得换。抉起三霄翮欲全，远行百里程方半。伫看子笔排风霰，会见余言匪河汉。君不见蛮中一雨何绵连，延江水流行拍天。吾曹学术亦如此，努力来看有源水。
延江道中
作者：洪亮吉
朝代：清
体裁：古风

桃花巳全红，李花未全白。翩翩马上人，高比花逾尺。初阳才出树，红紫相映射。花梢度人影，花底萦马策。西顾残月痕，冥濛淡无色。沿溪篱落好，风定爨烟直。香气不可名，交飞蝶如织。
廿一日同人游东岳庙久憩礼斗楼·其一
作者：洪亮吉
朝代：清
体裁：七言绝句

奇花初孕鹤初胎，曾约幽人一再来。要望紫云飞过处，大家排手上层台。
廿一日同人游东岳庙久憩礼斗楼·其二
作者：洪亮吉
朝代：清
体裁：七言绝句

长日闷从何处破，拈得纸灯翻夜课。三层楼上月当心，燕子不来人独坐。
廿一日扺宣城偕淩教授廷堪戴孝廉扬煇暨蒋表侄德培至城南看桃花值雨
作者：洪亮吉
朝代：清
体裁：古风

此花绽日征帆开，看花直到宣城来。泥中处处留鸿爪，花笑征人在家少。官河一路春雨丝，嫩寒莫厌花开迟。红红白白竞颜色，敬亭山放朝晴时。山云青黄水云墨，衬得此花成五色。看花人忆卅年前，花亦嫣然念畴昔。城头细草已若麻，坡底正谢红山查。固知地气输不尽，馀力尚放山鹃花。雨声萧萧走西巷，多半春阴压衣重。幽人过晓尚未醒，小阁三层结春梦。
廿七日上城东浮屠远望
作者：洪亮吉
朝代：清
体裁：古风

偶踏城东路，孤僧为煮茶。因登七层塔，看得一城花。挂帆东北去，尚未越溪湾。只有吟眸阔，能看百里山。
廿三日写岁朝图赠冯巡抚光熊并系以二诗·其一
作者：洪亮吉
朝代：清
体裁：七言绝句

如水臣门日往还，识公清节服诸蛮。何妨馈岁无长物，自写黔南几尺山。
廿三日写岁朝图赠冯巡抚光熊并系以二诗·其二
作者：洪亮吉
朝代：清
体裁：七言绝句

饧香粥鼓满平畴，闹得花香出树头。都是蛮方小儿女，春风竹马十三州。
廿三日沈广文元辂招饮饯春
作者：洪亮吉
朝代：清
体裁：五言律诗

苜蓿盘虽旧，樱桃宴已新。歌仍呼赵鬼，论早薄钱神。半夜乍升月，五更犹是春。更欣时雨足，归路洗街尘。
廿三日雪邵进士葆帺饷酒并约张同年问陶过卷施阁小饮别后复独酌池上读亡友黄景仁悔存轩集至二鼓作
作者：洪亮吉
朝代：清
体裁：古风

酒人携酒来，赏我庭畔雪。我时方读史，一卷粗巳毕。扫兹盈尺地，相与坐林樾。风炉依土锉，随意杂陈设。閒官两移居，皆喜境孤绝。当时沉醉处，依约记庚戌。倏忽六七年，云烟事生灭。横街南北路，好友半夭折。如何不酣饮，坐待生白发。君看空中花，真如电光掣。浅醉不出门，送客竹篱畔。酒人从此去，苍鼠亦随窜。前车方越巷，后骑忽声唤。俄顷人语希，来涂雪飘断。移尊酌池上，看此冰欲泮。旧友陡上心，遂令爵无算。沉酣到中夜，空白忽欲暗。正好残月来，光华与凌乱。
廿九日发古城巡抚伊江阿大令阮曙并马送至水磨合茶话乃别
作者：洪亮吉
朝代：清

出城闻泉声，到合复数里。逶迤冈四面，云向水中起。蒙蒙萍藻绿，水鸟浴未已。曲处响始奔，惊流出潭底。人栽沙果好，都入北窗里。板屋止两层，高瞻忽迢递。殷勤相送客，门外尚余几。挥马去不停，林长久延企。
廿九日邀同人至陈渡草堂小集
作者：洪亮吉
朝代：清
体裁：古风

陆行四里馀，水行乃三倍。登楼望江城，正与郭门背。西蠡河外通西滆，引水入桥高数尺。秋林八月山果红，山鸟啄堕溪流中。风吹欲出桥门锁，鸟口啄残鱼腹果。园扉阴阴当昼开，主人不约客亦来。君不见满堂花香客酩酊，网得一鱼长似艇。
廿二夜看残月
作者：洪亮吉
朝代：清
体裁：七言绝句

团栾时节雨辛酸，待得如钩转耐看。那识幽人有深意，五更楼阁坐高寒。
廿二日侵晓偕孙大至丰台看芍药
作者：洪亮吉
朝代：清
体裁：七言律诗

马声嘶过柳梢头，宛转云容清浅流。十亩竟从人外辟，万花如向镜中浮。狂思海国春三月，梦断江城尺五楼。小坐不妨迟日出，满汀浓绿扑帘钩。
廿五日雪
作者：洪亮吉
朝代：清
体裁：七言绝句

蓬门且喜绝将迎，绕砌南头自在行。一片广场三亩雪，好同心地證空明。
廿八夜饮陈太守廷庆署醉甚四鼓起行四十里至马溪河乃稍醒
作者：洪亮吉
朝代：清
体裁：古风

森森万竹竿，日出溪上绿。涉此径寸波，溪鱼围马足。溪流三折忽暂停，石上戴土营危亭。茅庵一僧閒诵经，烹茶饷客酒始醒。指途南行入峰缺，壁陡仍烦数人曳。沿山松竹忽无声，一岭芦花白如雪。
廿八日五鼓师子塘西见残月
作者：洪亮吉
朝代：清
体裁：七言绝句

如尘似雾影溪流，惹得行人马上愁。却比初三更消瘦，晓星一个占当头。
廿八日同巨公慧公松寥阁早饭
作者：洪亮吉
朝代：清
体裁：七言律诗

山僧约客松花饭，破晓同登竹叶楼。正尔日长思就枕，未妨风急遽回舟。怕传消息来三楚，閒理心情说十洲。浅醉更从窗外揖，午潮无际接天流。
廿八日庄徵君宇逵招饮小山堂看花作
作者：洪亮吉
朝代：清
体裁：七言律诗

抱病经时履迹稀，忽倾家酿佐鲜肥。春从傍水朱门入，花绕扶风绛帐飞。云外子规啼缓缓，梦中胡蝶影依依。主人未是耽狂饮，怜我新抛短后衣。
廿八日抵巴里坤
作者：洪亮吉
朝代：清

南山高瞰城，下复裂深谷。巉岩千丈堞，排齿入山腹。晴天飞雪霰，即已没车轴。阴寒中人深，肩背苦瑟缩。千里留战地，往往鬼夜哭。年残风益暴，客至裹重幄。灯火集一城，宵惊烛光绿。
廿六日同人月波台看潮
作者：洪亮吉
朝代：清
体裁：五言律诗

东南风转急，全不见朝暾。云欲沉江岛，潮争截海门。鬓因思旧白，眼觉读碑昏。偶问沧桑事，枯僧几个存。
廿六日新雨后作
作者：洪亮吉
朝代：清
体裁：古风

燕归梁，雀归牖，雅巢左边鹊巢右。延回只有双老乌，无树无巢向空斗。先生看雨出屋头，破暝复闻呼妇鸠。风声萧萧叶声乱，一尺鲤鱼飞上岸。
廿四午后暂晴翌日复有雨意再柬赵兵备·其一
作者：洪亮吉
朝代：清
体裁：七言律诗

乞得田间自在身，课晴课雨阅昏晨。天山尚梦三时雪，人海初平十丈尘。浪说戈头能淅米，几曾釜厎乞分薪。烧灯市外云如墨，辜负风光过早春。
廿四午后暂晴翌日复有雨意再柬赵兵备·其二
作者：洪亮吉
朝代：清
体裁：七言律诗

东西街近屡经过，各有门迎八字河。此客半千殊未敌，买邻百万不为多。书生绝檄曾磨盾，逐客新疆偶荷戈。咫尺五湖烟水阔，得閒休负钓鱼蓑。
廿四日西堂独坐
作者：洪亮吉
朝代：清
体裁：七言绝句

魏紫姚黄放尚迟，东风先落小桃枝。梨花白到销魂处，只有双双鸲鹆知。
张同年将乞假归蜀醉后作两生行送之
作者：洪亮吉
朝代：清
体裁：古风

一生居坊南，一生住坊北。车声马声不得停，十里路中常若织。我马见君马，鸣声一何高。君僮与我僮，望著手即招。我来时多子来少，马系寺门僮醉倒。青天如磨旋不休，醉里有时来打头。心痴直欲走天外，下瞰日月方开眸。朝沽三升草盈斗，吸尽东西两坊酒。朝衣典尽百不忧，尚有身上青羔裘。一生皇然开笑口，那著酒钱街上走。一生无聊想更奇，酒尽伏舐垆边泥。有时忽下床，有时忽出门。人来雪里衣尽白，疑是送酒柴桑人。幕天席地原无碍，十万人中两人醉。醉中分手亦不辞，泪堕黄公酒垆内。君不见长安莫复轻酒人，酒人腹里饶经纶。容卿百辈等闲事，烂醉尚复嘘阳春。一篇我作临行曲，马带离声僮欲哭。从此长安少一生，酒星只照南头屋。
张同年邀游东山寺·其一
作者：洪亮吉
朝代：清
体裁：七言绝句

山厨连日绮筵开，邀客东峰角伎回。我比谢公心更冷，屏除丝竹始能来。
张同年邀游东山寺·其二
作者：洪亮吉
朝代：清
体裁：七言绝句

石峭潭空夜气生，少焉亭上烛纵横。酒阑倘复待残月，北斗欲斜山四更。
张同年问陶梦月卷子
作者：洪亮吉
朝代：清
体裁：古风

我梦久已阑，君梦乃方兆。斜月照天西，迢迢石牛道。此客支离极，随人弃道旁。蓬蒿三五尺，中有竹匡床。
张太守凤枝谪戌伊犁以爱姬冉寄其姊荥阳令署华太君处越岁太守札致太君偶不及姬姬本思忆成病复因是衔恨遂雉经卒太守自戌所还伤之属赋此诗·其七
作者：洪亮吉
朝代：清
体裁：七言绝句

瞥见惊鸿影未真，青绫步幛动游尘。多应平视刘公干，罚作新诗悼洛神。
张太守凤枝谪戌伊犁以爱姬冉寄其姊荥阳令署华太君处越岁太守札致太君偶不及姬姬本思忆成病复因是衔恨遂雉经卒太守自戌所还伤之属赋此诗·其三
作者：洪亮吉
朝代：清
体裁：七言绝句

地府永埋千载恨，天山不寄一行书。伤心三尺生绡影，入梦多时尚未除。
张太守凤枝谪戌伊犁以爱姬冉寄其姊荥阳令署华太君处越岁太守札致太君偶不及姬姬本思忆成病复因是衔恨遂雉经卒太守自戌所还伤之属赋此诗·其二
作者：洪亮吉
朝代：清
体裁：七言绝句

七千里外别销魂，十五年前誓尚存。郎不薄情侬薄命，再生端欲入空门。
张太守凤枝谪戌伊犁以爱姬冉寄其姊荥阳令署华太君处越岁太守札致太君偶不及姬姬本思忆成病复因是衔恨遂雉经卒太守自戌所还伤之属赋此诗·其五
作者：洪亮吉
朝代：清
体裁：七言绝句

东坡南海公西海，草雨朝云梦总空。寂莫小桃坟上树，异花犹染泪珠红。
张太守凤枝谪戌伊犁以爱姬冉寄其姊荥阳令署华太君处越岁太守札致太君偶不及姬姬本思忆成病复因是衔恨遂雉经卒太守自戌所还伤之属赋此诗·其八
作者：洪亮吉
朝代：清
体裁：七言绝句

尚有西台谳案存，誓心终不出侯门。九原若遇河阳令，更欲低头拜昔恩。
张太守凤枝谪戌伊犁以爱姬冉寄其姊荥阳令署华太君处越岁太守札致太君偶不及姬姬本思忆成病复因是衔恨遂雉经卒太守自戌所还伤之属赋此诗·其六
作者：洪亮吉
朝代：清
体裁：七言绝句

魂小仍随油壁回，忆郎门向里河开。筑他燕子楼千尺，供养平生画像来。
张太守凤枝谪戌伊犁以爱姬冉寄其姊荥阳令署华太君处越岁太守札致太君偶不及姬姬本思忆成病复因是衔恨遂雉经卒太守自戌所还伤之属赋此诗·其四
作者：洪亮吉
朝代：清
体裁：七言绝句

索岭盘江叹远官，相随几见月团栾。定情金缕裙犹在，摺向空箱不忍看。
张州守濒行又以素册索诗复成二绝句·其一
作者：洪亮吉
朝代：清
体裁：七言绝句

风雪连晨偶滞留，行踪莫为左迁愁。君看判府威名重，绝胜西南领小州。
张州守濒行又以素册索诗复成二绝句·其二
作者：洪亮吉
朝代：清
体裁：七言绝句

红尘十载鬓初班，却喜今因定省还。欲借寒威畅离绪，留君十日住黔山。
张烈妇诗
作者：洪亮吉
朝代：清
体裁：古风

张烈妇，交河人。年二十，归所天。所天勤读书，氏亦助攻苦。朝闻鸡嘐嘐，暮听紞如鼓。所天学成病转危，梦里血泪时时垂。谁言色如花，匝月成死灰。叩天乞缓须臾死，割肉如丸啖夫子。臂创未合髻巳髽，柰此出腹儿呱呱。嗟嗟一块肉，敢累翁与姑。长跪向保母，愿乞存遗孤。捐躯却忆前三日，心事曾为小姑说。翁姑有叔儿有母，地下良人待余久。神完志定反不忙，却扫东壁如银光。七尺躯，墙上植。三尺绳，梁上直。墨光血光相对射，形影不离夫一尺。君不见妇先兕，儿童乌，阿翁复作鬼董狐，一家奇行皆堪图。
张秀才学仁寄槎图
作者：洪亮吉
朝代：清
体裁：五言律诗

家山同百里，各复感飘蓬。我在昆仑上，看君沧海东。枕戈驰远梦，振袖揖长空。咫尺天河近，无须更使风。
张进士若采梅屋读书图
作者：洪亮吉
朝代：清
体裁：古风

筑室高丈馀，凿楹深尺一。我爱一屋中，书外无长物。无心种桃李，无心种桑麻。我爱一屋旁，梅外无馀花。书窗只向梅边拓，果熟好从书上落。长身如玉忽然来，不是主人疑是鹤。
归途复过日涉园花事尚盛
作者：洪亮吉
朝代：清
体裁：古风

别来莫恨花开缓，月缺一分花尚满。风风雨雨即不时，梅枝李枝能护持。梅枝高更出檐角，雨纵日飞花不觉。固知颜色异泛常，树亦曲意怜花王。花前草绿都如带，花影将沉夕阳外。朝霞色淡草色红，雨后花尚娇春风。片时危坐北窗里，静听周廊鹊声喜。君不见林阴初昏客初起，香气逐人还半里。
归途游石镜山作
作者：洪亮吉
朝代：清
体裁：古风

马行半日城皆陡，槲叶随风出林走。桑乾河北饮马时，却望树色还参差。平沙茫茫埋马膝，复有一山当路出。远寻千级到寺巅，寺外城堞皆冲天。红林萧疏日光薄，破楼无钟殿扉落。庭隅堆草湿一边，夜半或有山魈眠。
归途访白山精舍
作者：洪亮吉
朝代：清
体裁：古风

南山与白山，势若不相接。青红云万缕，祇向白山贴。望中才数步，忽隔岭千叠。松梢高复下，斗此笋鞋捷。树杪露石楼，参差间层堞。山深富文史，百里争负笈。禽巢及人屋，近若眉与睫。窗开瞰峰罅，鸟道入休歙。棱棱飞瀑外，山鬼或能涉。爆竹偶一声，鼪鼯落如叶。
当涂道中二首
作者：洪亮吉
朝代：清

稍稍雨洒尘，微微转春气。平原三月中，秾花艳天地。闲云翳东至，春空亦微腻。游蜂与蛱蝶，后时识真意。所居异乡国，微觉风土异。郊原计尺寸，物力多所弃。遥遥东归心，欣看麦成穗。日出庐井喧，流光照虚晨。山田极柔桑，尚有无衣人。孩提率牵袂，苦语出性真。我哀道旁辞，感激为重陈。造物息百年，未补一日贫。惨舒各殊抱，何以归真醇。桑榆苟堪耕，此辈非游民。
当涂道中二首·其一
作者：洪亮吉
朝代：清

稍稍雨洒尘，微微转春气。平原三月中，秾花艳天地。闲云翳东至，春空亦微腻。游蜂与蛱蝶，后时识真意。所居异乡国，微觉风土异。郊原计尺寸，物力多所弃。遥遥东归心，欣看麦成穗。
当涂道中二首·其二
作者：洪亮吉
朝代：清

日出庐井喧，流光照虚晨。山田极柔桑，尚有无衣人。孩提率牵袂，苦语出性真。我哀道旁辞，感激为重陈。造物息百年，未补一日贫。惨舒各殊抱，何以归真醇。桑榆苟堪耕，此辈非游民。
徐大书受浴牛图
作者：洪亮吉
朝代：清

南沟水，流北沟。水行苦无舟，幸有辕下牛。羡君使牛如使舟，跨腹稳渡春塘流。南沟水清，北沟水浊。浊流须浴牛，水清留濯足。螺千升，泥一斗。尺鲤寸虾无不有，濯足流还入牛口。君不见，春田之外官路高，百千万事如牛毛。人饶千驷不能乐，君有一牛亦足豪。
徐太守日纪饷菊数十盆因结作花龛并邀同人共赏即席赋谢太守
作者：洪亮吉
朝代：清
体裁：古风

十日苦雨三日晴，秋老巳觉无欢情。打门有客送花至，一笑红紫纷相迎。来鸿去燕无消息，剩得山雏日啁啧。摊书堂北日犹长，人与花枝共高格。冲寒花性昔所谙，斗室合作藏花龛。重重帘幕夜难放，勾取残月来花南。秋堂梦好偏能醒，看足花魂抱花影。寥寥风味许谁参，不称醇醪称清茗。醒时看花倦即眠，人意花意交相怜。君不见红尘十丈官道边，谁有清福来花前。
徐太守曰纪属题桐庐申屠氏宗谱中山水画册八幅 其一 双婆澳
作者：洪亮吉
朝代：清
体裁：六言诗

岭头时有窄径，江口皆通小河。郑姥宅连杜姥，陈婆溪绕杨婆。
徐太守曰纪属题桐庐申屠氏宗谱中山水画册八幅 其七 鸡头峰
作者：洪亮吉
朝代：清
体裁：六言诗

欲赛社翁社姥，相邀渔弟渔兄。鸡头峰顶晨雪，鸭嘴船边夜明。
徐太守曰纪属题桐庐申屠氏宗谱中山水画册八幅 其三 黄山
作者：洪亮吉
朝代：清
体裁：六言诗

名拟三天子嶂，秀参五老人峰。莫讶山田龟坼，时瞻云气如龙。
徐太守曰纪属题桐庐申屠氏宗谱中山水画册八幅 其二 两坂村
作者：洪亮吉
朝代：清
体裁：六言诗

争传上坂下坂，却界前村后村。渔网阴边小市，稻香深处衡门。
徐太守曰纪属题桐庐申屠氏宗谱中山水画册八幅 其五 慈济寺
作者：洪亮吉
朝代：清
体裁：六言诗

红云高阁初启，白鸽春田四飞。待得孤僧入定，钟声穿出松扉。
徐太守曰纪属题桐庐申屠氏宗谱中山水画册八幅 其八 松涛浦
作者：洪亮吉
朝代：清
体裁：六言诗

阁外苍苔一片，门前碧水三篙。居屋不殊居艇，松涛远接江涛。
徐太守曰纪属题桐庐申屠氏宗谱中山水画册八幅 其六 荻花溪
作者：洪亮吉
朝代：清
体裁：六言诗

高低山合村坞，南北江连渚沙。消受九秋明月，输他千顷芦花。
徐太守曰纪属题桐庐申屠氏宗谱中山水画册八幅 其四 范井
作者：洪亮吉
朝代：清
体裁：六言诗

家移浙水平壤，里本陈留外黄。瓣香我忆佣叟，汲井人传婿乡。
得孙大江宁书却寄
作者：洪亮吉
朝代：清

樱桃一树傍红墙，书到翻怜客异乡。酒癖更沾衣袂湿，花疏时入枕函香。删除好梦缘妨睡，检点闲身未肯狂。我欲悟君先学道，携编三月坐匡床。
循青龙桥北入山
作者：洪亮吉
朝代：清
体裁：古风

高原无人居，千顷堆白日。前行惊眯眼，沿道飞石屑。流云势汹汹，意欲碍车辙。万叶鼓北风，斜冲一门出。骑行既回互，徒步径尤劣。绝险度一冈，同行俨相失。玲珑诸石窍，往往野花茁。秋虫与相间，竹径亦幽绝。到觉万仞湖，孤悬石楼末。
微雨
作者：洪亮吉
朝代：清
体裁：五言律诗

天半浮云过，山头暗一重。早凉开北牖，微雨入前峰。已度三层涧，全迷万壑松。冥濛看飞鸟，归树尚从容。
忆王孙
作者：洪亮吉
朝代：清
体裁：词

山拗池阁水边楼。一雨银塘便觉秋。长日无人掉小舟。水分流。胡蝶閒来立鸭头。
忆王孙·其一
作者：洪亮吉
朝代：清
体裁：词

凉风吹绽一天星。约伴时时过水亭。说鬼宵深不可听。掩疏屏。小婢齐声呗佛经。
忆王孙·其三
作者：洪亮吉
朝代：清
体裁：词

两重门内忽相逢。一串花香出袖浓。刚赌秋千气力慵。且从容。眼角回青颊转红。
忆王孙·其二
作者：洪亮吉
朝代：清
体裁：词

过汀故说爱新凉。躲过前头姊妹行。私语喃喃已不妨。却提防。移得鹦哥出画廊。
忆王孙·其四
作者：洪亮吉
朝代：清
体裁：词

伤春长自下帘钩。杏叶扶疏柳叶柔。三月花前雨不休。没来由。私语催人上小楼。
忆秦娥
作者：洪亮吉
朝代：清
体裁：词

春时节。春人住处春光别。春光别。腻红花朵，腻黄新月。濛濛腻绿千条结。楼梯欲上愁三折。愁三折。文箫声动，剪刀声歇。
忆秦娥·寄季仇
作者：洪亮吉
朝代：清
体裁：词

钟已动。一声破我长安梦。长安梦，世情未了，鬓丝先种。书乍捧，故人迟我华阳洞。华阳洞，丹沙填圹，碧山成冢。
忆秦娥·残冬甚暖夏虫并出感而赋此
作者：洪亮吉
朝代：清
体裁：词

羊裘热。营营案上蝇声出。蝇声出。醉螯当漉，冻鱼须彻。煤逋药债都应逼。商量草草营除夕。营除夕。年年共命，此年独活。
忆远行寄孙大
作者：洪亮吉
朝代：清

波淼淼，星摇摇，约君不来暮已朝。吴帆停，越车驾，约君不来春已夏。春光九十静掩关，几年春闲君不闲。层云万里宵征路，却恨君闲我难住。十五已作同巢乌，南枝北枝名对呼。十九更作寻源鱼，晓行虽远暮复俱。东流水深，南枝有阴。千里与万里，两心同一心。朝心徘徊暮心怨，几日春魂自凌乱。莫剪疏桃入户枝，春花开上横门扇。
快园雅集
作者：洪亮吉
朝代：清
体裁：七言律诗

雨馀蜡屐集南城，竹树萧疏古意生。一径野云疑鹤影，半廊人语杂虫声。间中花气穿帘入，坐上诗篇刻烛成。莫怪比来欢宴数，承明容易得归耕。
念奴娇 其一 钱竹初松菊犹存图
作者：洪亮吉
朝代：清
体裁：词

十年归计，只刚刚长就，满篱松菊。买得半园工位置，尽可赏心娱目。忽悟浮生，因求大药，并礼西天竺。回头自望，鬓毛镜里先秃。差幸服食祈年，迷途未远，末路仍堪赎。莫待扁卢俱束手，医雅难于医俗。一径香清，一帘花好，一味茶初熟。这回休误，白驹头上行速。
念奴娇 其二 钱竹初松菊犹存图
作者：洪亮吉
朝代：清
体裁：词

因而自省，笑先生曷不，工于责已。万里归来行乐好，何以埋头不起。几尺牙签，三分灯影，一寸书堆几。蠹鱼规客，先生今盍休矣。倘冀后世名乎，三唐两汉，试问谁堪拟。况是传人皆有命，不朽古来能几。郑贾诗笔还苏李。君应诮我，愚公愚更无比。
念奴娇·元夕醉中复至城东憩巽宫楼
作者：洪亮吉
朝代：清
体裁：词

馀生何意，擘蛮笺重写，孝侯风土。醉我百杯元夕酒，更听一堂箫鼓。我醉还歌，歌仍引满，说尽边亭苦。妻孥雨泣，昨年投卑豺虎。残夜出户閒行，城门东去，弥望多平楚。一领绿蓑收拾好，恰称滆湖渔父。踏曲归来，儿童指我眉目皆飞舞。为言此客，与楼与月千古。
念奴娇·未至常熟四十里值大风雨
作者：洪亮吉
朝代：清
体裁：词

三更向尽，忽惊呼飞去，盖头竹笠。铁马金戈声乍沸，波峭半篙难入。绝壑鱼龙，阴厓神鬼，空处通呼吸。推篷起望，一湖湖水全立。只有卅里遥程，前舟颠簸，侧抢回须急。病羽楼头，秋虫砌下，才复商量蛰。愁人无寐，残宵短梦千摺。
念奴娇·生日柬西家
作者：洪亮吉
朝代：清
体裁：词

半秋才过，不多时到了，初三新月。八字双飞胡蝶好，生与菊花同日。刚欲题糕，仍邀说饼，且把书声歇。齐肩齐岁，那人先占佳节。犹记七夕楼头，穿针帘厎，腰瘦频频折。知道个侬勤顶礼，偏唤小名何必。笑靥方开，愁眉更敛，梁燕防饶舌。灯花解事，双双红蕊偷结。
悼亡八首·其一
作者：洪亮吉
朝代：清
体裁：七言律诗

四壁都无百事非，依然佐读忍朝饥。穷年累日埋头惯，月地花天携手稀。质钏记供除夜宴，购书先鬻嫁时衣。贵来只忆居贫候，宦海频频劝息机。
悼亡八首·其七
作者：洪亮吉
朝代：清
体裁：七言律诗

深闺解笑元才子，捷径行才冠百僚。尚诩俸钱逾十万，可知名节堕终朝。偶思卿语閒中涕，频把生魂暗里招。我亦营斋更营奠，居贫未改旧箪瓢。
悼亡八首·其三
作者：洪亮吉
朝代：清
体裁：七言律诗

客久燕台复吹台，远人难返远书回。中年总觉愁眉敛，上第才令笑口开。官俸薄怜随手尽，宫纱新忆称身裁。欢场毕竟平生少，夜夜迟眠漏暗催。
悼亡八首·其二
作者：洪亮吉
朝代：清
体裁：七言律诗

会稽僚婿最轻浮，心薄酸寒笑不休。顾我几时才奋翮，累卿长日镇低头。补衣怕在人前绽，缺米羞从舍外谋。春半好花秋半月，可曾结伴出清游。
悼亡八首·其五
作者：洪亮吉
朝代：清
体裁：七言律诗

百龄原未敢轻求，妄冀同将甲子周。昔日望夫几化石，他时唤妇怕闻鸠。里尸马革吾曾具，滴泪牛衣尔尚收。奉倩过情蒙叟达，悟来一笑欲忘忧。
悼亡八首·其八
作者：洪亮吉
朝代：清
体裁：七言律诗

一种伤心谱不成，画眉窗外繐帷横。何堪枕冷衾寒夜，重听儿啼女哭声。只影更谁怜后死，遗言先已订他生。无眠转羡长眠者，数尽疏钟到五更。
悼亡八首·其六
作者：洪亮吉
朝代：清
体裁：七言律诗

常将家计一身支，甘苦谁人得尽知。慈母羹汤调隔日，儿曹衣履制随时。输官不待催租吏，扫室先延课读师。可惜了无情绪在，谱他遗事入哀辞。
悼亡八首·其四
作者：洪亮吉
朝代：清
体裁：七言律诗

柰此迢迢远道何，行完舟楫上车裸。七千里外携家往，三十年来负汝多。忆婿梦魂逾紫塞，伤儿涕泪滴黄河。浮生本拟难重见，卿咏飞蓬我荷戈。
惜春词
作者：洪亮吉
朝代：清
体裁：古风

一风吹自东，一雨来自西。风催花作尘，雨催花作泥。作尘飞扬作泥定，谁是春花旧心性。桃枝欲窥廊，柳枝欲窥楼。窥廊见客行不休，楼上柳眼看春愁。入门复出门，不见碧天色。离离满径堆绿阴，明月欲从何地白。心长夜短睡不甘，晓梦亦复归江南。梦时看花醒时叫，芍药如盘向人笑。
感旧
作者：洪亮吉
朝代：清
体裁：五言律诗

往事只如昨，回头已卅年。琐窗曾瞰客，白发遽垂肩。薜月冷无恙，花溪清可怜。伤心石桥立，南北数人烟。
感旧
作者：洪亮吉
朝代：清
体裁：七言律诗

忍向三生石畔过，此情除有劫能磨。愁中花月催人老，梦后楼台易主多。紫燕巳闻移旧栋，白云犹是宿层阿。惟将一掬东风泪，和雨和烟逐逝波。
感赋
作者：洪亮吉
朝代：清
体裁：七言律诗

流光到眼若飞尘，零落知交倍怆神。乡曲苦无同岁友，名场嗤作过时人。酬知事每失交臂，传世书仍欠等身。只有壮游聊自慰，记经星海陟昆仑。
慧山酌第二泉
作者：洪亮吉
朝代：清
体裁：古风

自来兹泉侧，水厄乃不避。竹炉煎松明，静听蟹眼沸。一碗至百碗，走卒苦急递。清凉生齿颊，兼复沁心肺。童奴皆窃笑，巳破往时例。先生语童奴，汝太不解意。我重在山泉，兼之故乡味。神清不思睡，偃仰借初地。
慧聚寺夜起行马鞍山麓
作者：洪亮吉
朝代：清
体裁：古风

三更东峰明，斜月逗林左。连闾无人声，独往意亦果。北户昨巳扃，山风自开锁。梢南通一径，细路出墙垛。碧树合作屏，黄云散成朵。低同驯鹿步，高与弥勒坐。一寺十数廊，閒行止馀我。徘徊念俦侣，水黑月巳堕。归路愁径昏，山榴绽如火。
憩东山道院
作者：洪亮吉
朝代：清
体裁：古风

松杉千百株，小者仅及肩。历尽松杉梢，一院开山巅。黄庭读未完，丹炉火犹煎。道士识未来，劝我山顶眠。白云有阶级，倘可升青天。
戏简陈侍讲万全四首·其一
作者：洪亮吉
朝代：清
体裁：七言绝句

填门索字比催租，颇觉仙郎暇日无。添与玉人书纸仿，者番须破睡工夫。
戏简陈侍讲万全四首·其三
作者：洪亮吉
朝代：清
体裁：七言绝句

昆明湖左路偏赊，下直偷归日已斜。好事却同钱庶子，五更双巷响雷车。
戏简陈侍讲万全四首·其二
作者：洪亮吉
朝代：清
体裁：七言绝句

偶然一语尚娇羞，说到双眠着意愁。比似早朝还起早，怕人帘底看梳头。
戏简陈侍讲万全四首·其四
作者：洪亮吉
朝代：清
体裁：七言绝句

倦来鹦鹉替呼茶，不掩窗棂看月华。我属司香好调护，东风才放二分花。
戏赠杨梦符联
作者：洪亮吉
朝代：清
体裁：联

诗笔四灵文六代；科名两度籍三州。
戏题秦人种桃采芝图·其一
作者：洪亮吉
朝代：清
体裁：六言诗

童男童女五百，桃实桃花万千。何不合成乡里，婚男嫁女耕田。
戏题秦人种桃采芝图·其二
作者：洪亮吉
朝代：清
体裁：六言诗

毛女忽然大笑，惹他四皓颜开。商洛山连太华，大家飞去飞来。
戒坛古松歌
作者：洪亮吉
朝代：清

沿山西行日光断，一松如龙黑天半。松根一龙干九龙，欲攫台殿凌虚空。虬枝北出风力驶，五里亭边落松子。苍然一顶常宿云，巢鹤不敢呼其群。枝蟠入石石不知，石窾常见生灵芝。年深力厚触山破，根断犹穿北山过。客行破晓即看松，高下楼阁清光中。南枝迎阳日气浓，北枝腊雪犹未融。倦时眠松根，醒时看松色。山僧爱松亦如客，隔岁松花饷人食。一株旁倚态亦奇，偃盖静觉春阴移。复有一株云气重，一风微吹干俱动。其余八九纵复横，倾耳总作龙吟声。初唐武德至今远，山古寺古涛声平。我留三宿非爱山，松下百匝偏忘还。君不见看松如我亦无两，黄海终南各千丈。
戒子书
作者：洪亮吉
朝代：清

九垓之内，人同蛾多。不自僇力，资生则那。东邻歌钟，北寺击鼓。严霜入门，响亦凄楚。人以为欢，我以为苦。欲贻子金，我不为盗。宦而巧取，较盗尤暴。凿楹有蠹，穿径有萤。益人神知，照我汗青。疗贫之术，不出户庭。
房公谋
作者：洪亮吉
朝代：清

房公谋，杜公断。不数萧曹在西汉，英公卫公逾绛灌。君不见，魏征妩媚谁可方，西京庶比张子房。
房公马
作者：洪亮吉
朝代：清

糗盈升，草盈把，儿童竞养房公马。见公之马还思公，连钱蹀躞奔儿童。儿童粟多果马腹，更瓣名香马前哭。马前哭，因思公，君不见房公之马鲍氏骢。
打六更
作者：洪亮吉
朝代：清

五更虽转六，国祚不可续。
打冰行
作者：洪亮吉
朝代：清
体裁：古风

�头敲冰如戛玉，�尾打冰如击筑。一冰飘来大如斛，�尾�头手皆束。北风如虎冰所凭，冰面又复添层冰。严霜一层雪一层，照耀白日初东升。枯树湾，白杨渡。舵楼指点凿冰处，鼻涕先惊作冰柱。
扺兖州日适孙大星衍自济宁回署即日邀游南楼席上赋赠
作者：洪亮吉
朝代：清
体裁：七言律诗

东武城南古兖州，暂停归骑一登楼。奔鲸骇浪方迷目，野鹤閒云偶掉头。林壑总留他日约，神仙应妒此宵游。试看百里贤人集，会见祥光烛斗牛。
扺南阳行馆蒋表弟青曜自舞阳来访因邀至前驿共宿谈次出行卷索题为拉杂书此并以志别
作者：洪亮吉
朝代：清
体裁：古风

白云溪之东，书屋名团瓢。君家屋东偏，小巷走北条。酣嬉少年游，厥性谁最豪。我齿加长三，赌跳欲竞高。阿母爱汝深，纵汝塾屡逃。压袖十数钱，日市倪婆糕。上树或偶閒，墙东纸鸢飘。阿定与阿馨，屈指无汝刁。光景若目前，岁月忽巳遥。自余为孤儿，怕与亲串遭。往事一纵思，痛极只欲号。十年三值君，京洛及汉皋。情话苦太长，日短继以宵。今作万里别，离怀益萧骚。为汝设一筵，环之以儿曹。汝姊亦不眠，频将烛花挑。袖中出短图，洒落白纻袍。颓松两三株，日午响怒涛。不饮颜亦红，唫声激林梢。鬓岂类秃鹙，须亦磔猬毛。欲我作一诗，为汝略解嘲。前赘汴水头，乐土愿久侨。我意乃不然，欲汝返旧巢。庶几三径中，剪此蓬茅蒿。他时我归田，与汝频招邀。投老暇日多，欢悰续垂髫。支木斗拱间，匀砖补堂坳。盆池益栽荷，更植千叶桃。因君梦还乡，小立红阑桥。我醒君已行，双泪频频抛。
扺安阳境尘土扑人戏柬大令一首
作者：洪亮吉
朝代：清
体裁：七言绝句

主人倘厌客经过，故遣飞沙织似梭。休望琴堂斗尊酒，元规尘已污人多。
扺洋川书院·其一
作者：洪亮吉
朝代：清
体裁：古风

来路云已遮，去路山复塞。山禽亦分界，飞不妄南北。惟愁山外事，传到此山侧。预戒五尺童，不延山外客。
扺洋川书院·其三
作者：洪亮吉
朝代：清
体裁：古风

生徒十数人，曙即揽衣起。周廊听书声，都穿白云里。与谈前世事，一一尽色喜。所愧学业荒，款门来不已。
扺洋川书院·其二
作者：洪亮吉
朝代：清
体裁：古风

追思荷戈地，亦有万仞山。但觉白气周，无此青弯环。摊书向檐前，鸟语殊绵蛮。劳攘三十年，获此一岁閒。
扺洋川书院·其四
作者：洪亮吉
朝代：清
体裁：古风

楼前半�花，红气通八牖。朝霞复相间，赤白分左右。欣兹读书暇，时亦陟冈阜。日昨山雨肥，园丁献新韭。
扺盘江过铁索桥久憩复下坡至凉水营午饭
作者：洪亮吉
朝代：清
体裁：古风

盘江水，流千里。三月江水清，泠泠望无底。岸东安顺西南笼，天半一桥飘若虹。空中疋练交如织，知费当时几州铁。高低两层铺板平，人行半空马不惊。登楼试面晴江色，陡下惊看一千尺。四围山势若削成，树亦直上无纵横。危厓尽处僧房锁，三月榴花巳如火。阑干影里望行人，一半分趋石厓左。蛮中节物何太忙，百卉开落谁平章。赏心岂独无俦侣，莺燕南来亦蛮语。出门石罅路不分，鸟道十里铺黄云。凉塘三百家，忽觉春如海。我食盘江鱼，还忆盘江水。
扺罗旧汎即沿无水行
作者：洪亮吉
朝代：清
体裁：古风

今来见无溪，不复忆沅澧。同此石磷磷，无流清到底。沿溪山百折，势断复中起。似欲勒波住，不放出山里。鱼游恋潭曲，鸟亦鉴波喜。最羡临水居，峰峰石如洗。房廊藏暗谷，石罅堕蕉尾。天半露一窗，知闻马嘶起。
扺荆州
作者：洪亮吉
朝代：清
体裁：古风

早行荆南展然喜，碎甓砌涂三十里。渡舟复有两下篷，恍若置我秦淮中。濛濛水绿低飞鸟，近郭更闻人语好。差怜屋瓦碎不完，昨者江浪冲城垣。危楼倾欹石坊倒，城北至今人户少。尔来差喜皆有年，移户渐入居城边。长衢似砥房廓寡，愿饬官窑急烧瓦。此州历历镇重兵，户号十万田畴盈。灾伤元气亦易复，吏不扰民民巳足。宰官迓我劝驻骖，导访息壤来城南。荆台遗迹渺何处，但见苍茫接江树。西琛南贝夹道陈，箫鼓一城称赛神。君不见新城峨峨堤屹屹，我仰庙谟同禹烈。
扺银林坝
作者：洪亮吉
朝代：清
体裁：古风

溪流南北都如箭，风急争飞万花片。愁看上埧亘高淳，不使中江走阳羡。沿溪水瘦湖水肥，水影分上征人衣。一帆如龙忽东去，劈浪欲上桃花堤。
投床下
作者：洪亮吉
朝代：清

开国主，颜如婆婆形取嗤。杨阿摩，投床顾欲拯舅氏，宫中反出奇男子。
投浊流
作者：洪亮吉
朝代：清

唐家党祸今始休，清流均已投浊流。
抱膝亭望憩园花木甚盛欲往未果
作者：洪亮吉
朝代：清
体裁：五言律诗

小筑乌蛮地，全家绿水湾。数声花外屐，千尺雨中山。午倦童呼茗，春閒鹿抱关。上头容展眺，未肯说缘悭。
抵哈密日诚毅伯伍弥乌逊招饭署东蔬香圃
作者：洪亮吉
朝代：清

屋中书绕屋，堂下水周堂。清绝无余事，时闻薜荔香。昔闻东陵侯，今见安山伯。皆种五色瓜，偏能饷行客。蔬圃虽一隅，百种花皆具。成团蝴蝶来，成团蝴蝶去。相公真荩臣，司马习边事。哈密吐鲁番，十年劳卧治。
拜士行
作者：洪亮吉
朝代：清

朝亦运百甓，暮亦运百甓。欲清中原还致力。古人阴惜寸，今人时掷尺。欲清中原先惜日。陶士行，真名臣，神机魏武忠孔明。陆逊陆抗非其偷，前年击杜韬，今年杀苏峻。君不见元规枉自受顾命，贼来亦拜陶士行。
挽武亿大令
作者：洪亮吉
朝代：清
体裁：联

降年有永有不永；廉吏可为可不为。
挽王大令复二首·其一
作者：洪亮吉
朝代：清
体裁：五言律诗

昨得安阳札，连篇悼偃师。更怜交友少，已愧哭君迟。泲上犹相讯，函关定未期。茫茫挥老泪，西向酹亲知。
挽王大令复二首·其二
作者：洪亮吉
朝代：清
体裁：五言律诗

中州民力竭，防贼又防河。屡处凋残地，偏能惠爱多。敢期膺上计，终自拙催科。一卷新诗在，明明劳者歌。
挽黄仲则
作者：洪亮吉
朝代：清
体裁：联

遗札到三更，老母孤儿惟我托；炎天走千里，素车白马送君还。
探春令·题侍女屏风
作者：洪亮吉
朝代：清
体裁：词

晚妆初罢怯春寒，约伴花閒步。正一缕、愁来无著处。把十三、弦偷訢。玉箫斜倚林閒路。想个侬丰度。到宵深、霜月空濛错，认作梅、花几树。
握槊来
作者：洪亮吉
朝代：清

臣弹筝，君进酒。君持觞，臣为寿。君王沉醉宫生春，儿家乃有握槊臣。赵郡痛哭宫门首，臣为国家不为酒。珠帘终蔽和士开，兖州刺史需君来。士开生，赵郡死，非常作事有龙子。
携于生渊夜半剪江至焦山
作者：洪亮吉
朝代：清
体裁：五言律诗

百尺惊涛内，呼舟半晚过。夜帆明螮蝀，秋浪狎鼋鼍。旧雨南徐少，回风北固多。到山山已黑，撼树且高歌。
摘得新
作者：洪亮吉
朝代：清
体裁：词

难得来。休教到便回。屋头双喜鹊，久徘徊。红窗故啄堕青梅，劝衔杯。
摸鱼儿·清风亭故址
作者：洪亮吉
朝代：清
体裁：词

又斜阳、晚林一抺，天空飞破归鸟。危亭觅遍蓬篙径，咫尺谢家山到。吟未了。算好景、如前好句还输眺。初三月早。看一缕吟魂，寒鸦争瘦，逗去碧波小。当年事，此地放歌孤啸。狂来几侧乌帽。诗名天地成何补，身后一椽谁保。吟愈峭。把长句、风前漫博先生笑。思君欲老。怕骑鹤还来，此间亭上，留得醉中草。
摸鱼子·龚克一邀游夕照庵即展其令弟紫树殡
作者：洪亮吉
朝代：清
体裁：词

正无衣、垆头索醉，油车忽引君到。愁中天气还如雾，咫尺远山舒眺。烟柳道。算怕是、逢人只是逢僧好。无多落照。但挂近禅房，和将夕磬，便有暮雅叫。荆高市，酒人一样潦倒。尘沙埋尽年少。江干旧侣今谁在，可惜龚生竟夭。浑未料。看冠盖、如云更有閒人吊。高原古庙。但肯费茶瓜，时时款客，我辈不须召。
文佳帝
作者：洪亮吉
朝代：清

作尼能夺婿，作后先夺帝。牝朝谁与开先声，文佳皇帝陈硕贞。
斗蟋蟀
作者：洪亮吉
朝代：清

荆襄一带胜败轻，正斗蟋蟀争输赢。
斗鸡行
作者：洪亮吉
朝代：清

灌园老人食无谷，家留一鸡啄人粟。呼儿饲鸡鸡苦饱，饱食鸡飞儿受扑。灌园老人住无屋，秋雨穿墙漏床足。墙倾日引邻鸡来，矮屋疏篱看争逐。家鸡飞鸣羽肃肃，采不外驰精在目。邻鸡据地有死心，阴血四周冠怒束。微生偶然亦当局，顾祸翻怜杀机伏。屋上啼鸠看欲痴，草间蝼蚁骄难捉。家鸡飞鸣众鸡怒，归引群雌更呼族。雄来成队雌挈尾，争磔鸡毛洞鸡腹。人生快意纵一观，宁知强者弱之肉。老人呼儿掩蓬户，双泪阶前抱鸡哭。得失应知感塞翁，安危何事看蛮触。君不见，屋外连村菜甲黄，年来鸡啄菜多荒。衰龄尔亦忘机好，卧看青山下夕阳。
新丰酒
作者：洪亮吉
朝代：清

长安百万宅，新丰一斗酒。鸢肩火色人，可惜不得久。君不见，褒公鄂公何足多，荐士转不如常何。
新亭泪
作者：洪亮吉
朝代：清

慎勿学，楚囚对。慎勿酒，新亭泪。天茫茫，天方醉。人茫茫，人方睡。
新城行馆即事·其一
作者：洪亮吉
朝代：清
体裁：七言绝句

绕廊不厌百回行，客巳离轩酒尚倾。银烛一条花两树，伴人清梦到三更。
新城行馆即事·其二
作者：洪亮吉
朝代：清
体裁：七言绝句

阑干都复缀青苔，铺地松阴绿不开。半捲竹帘贪看月，鹁鸪啼雨枕边来。
新城行馆独坐
作者：洪亮吉
朝代：清
体裁：五言律诗

独坐竹轩内，泠泠夜欲分。半窗斜入月，空径静生云。病酒宵餐减，抛书吏牍勤。同侪知欲至，隐隐马嘶闻。
新安塘道中·其一
作者：洪亮吉
朝代：清
体裁：七言绝句

橘柚丛中半里遥，秋云如画束林腰。溪南欲访閒亲串，趁晓先支独木桥。
新安塘道中·其二
作者：洪亮吉
朝代：清
体裁：七言绝句

村村都喜说丰年，板屋斜开䆉稏边。饱饭芋魁无个事，尽收鸡犬上楼眠。
新平寺
作者：洪亮吉
朝代：清

长星出天十丈长，东扫宛洛趋雍凉。明光殿前老父走，甲申乙酉悲鱼羊。鱼羊食人人更少，长安十陵长秋草。威凤重飞入禁中，蛟龙更出屯官道。东帝鲜卑西帝秦，英雄归骨向新平。苌登自构君臣祸，垂永还操门户兵。
新店驿夜起
作者：洪亮吉
朝代：清
体裁：古风

四更林梢明，月出光甚暂。山禽影落波，反使游鱼啖。欲携双艇子，远至溪南泛。离岸山雨来，冲波闪灯暗。
新搆卷施阁成登眺偶赋
作者：洪亮吉
朝代：清
体裁：五言律诗

万瓦纵横内，居然峙一楼。爱从云尽处，看到郭东头。世味都应熟，吾生合少休。扫梁迎旧燕，相与话初秋。
新正五日消寒第七集同人集陈大令熙藩霅溪吟舫大令以盆栽素心兰见赠即席赋谢
作者：洪亮吉
朝代：清
体裁：四言诗

此日何日，窗棂阴阴。抚序不乐，求我素心。素心之人，其室如斗。街南巷西，为约良友。春酒既熟，园蔬杂陈。虽未投辖，童先闭门。离离光明，一室四出。重帘无人，花影若月。坐客默坐，咸披素襟。所愧空谷，跫然足音。移花居前，移酒在左。友知我心，举以赠我。我家南头，一阁面山。山桃水仙，位置其间。人之素心，花亦相肖。言诠巳忘，静不索笑。时或独醉，时还孤眠。半窗冥冥，香彻曙前。
新正初一日发笔
作者：洪亮吉
朝代：清
体裁：七言律诗

谁向黔阳记岁时，残年气候较参差。梦回昨夜灯犹永，春入空园柳巳知。小病乍将人事减，薄寒聊遣酒杯支。惊雷爆竹都成阵，门外三更雨若丝。
新正十九日赵兵备翼招同庄宫允通敏刘宫赞种之暨舅氏蒋检讨蘅湛贻堂雅集适同年曾运使燠过访遂并邀入会并词馆也兵备作三诗纪事余依律奉荅并寄顾修撰皋庄吉士骍男谢吉士干·其一
作者：洪亮吉
朝代：清
体裁：七言律诗

堂高真认大罗天，五辈飞仙一谪仙。同羡玉皇香案吏，仍参绛县老人年。巳甘名士称龙尾，曾与将军导马前。今日蓬瀛重预会，尚疑枚乘是张骞。
新正十九日赵兵备翼招同庄宫允通敏刘宫赞种之暨舅氏蒋检讨蘅湛贻堂雅集适同年曾运使燠过访遂并邀入会并词馆也兵备作三诗纪事余依律奉荅并寄顾修撰皋庄吉士骍男谢吉士干·其三
作者：洪亮吉
朝代：清
体裁：七言律诗

屈指先庚与后庚，迢迢卅载许齐名。登科记忆苏和仲，谏猎书惭马长卿。九秩乍开称晚进，一堂分半礼先生。家风雪窖冰天惯，敢诩銮坡世泽清。
新正十九日赵兵备翼招同庄宫允通敏刘宫赞种之暨舅氏蒋检讨蘅湛贻堂雅集适同年曾运使燠过访遂并邀入会并词馆也兵备作三诗纪事余依律奉荅并寄顾修撰皋庄吉士骍男谢吉士干·其二
作者：洪亮吉
朝代：清
体裁：七言律诗

一院阴阴覆薜萝，清谈原不沸笙歌。筵前客尚迟三少，座末人犹冠七科。选日早欣传里䣊，使星偏欲驻岩阿。扬州金带围休羡，只此梅花瑞气多。
新浴后怡云阁望缥缈峰
作者：洪亮吉
朝代：清
体裁：七言绝句

不向前山策短筇，新凉浴后且从容。幽窗正苦日西转，陡落一支缥缈峰。
新罗人
作者：洪亮吉
朝代：清

新罗人，新罗人。新罗山多水复险，终古犹匿秦遗民。当是避秦竟深入，深入千年作都邑。武陵太守空惊传，宁知处处皆桃源。桃源中，共栖歇，他时饮马长城窟，城边犹认秦时月。
方丈僧出宋苏文忠公玉带见示并恭读纯皇帝御制四诗敬赋三首·其一
作者：洪亮吉
朝代：清
体裁：七言绝句

八尺囊裁宋刻丝，雕盘中有上清词。平生不合时宜处，输与团团碧玉知。
方丈僧出宋苏文忠公玉带见示并恭读纯皇帝御制四诗敬赋三首·其三
作者：洪亮吉
朝代：清
体裁：七言绝句

蓬莱谪下已多时，肯向红尘挂一丝。莫笑宝山空手入，髯翁留带我留诗。
方丈僧出宋苏文忠公玉带见示并恭读纯皇帝御制四诗敬赋三首·其二
作者：洪亮吉
朝代：清
体裁：七言绝句

七百年来步后尘，乘云游戏任天真。更从以上推前辈，只有金貂换酒人。
无愁曲
作者：洪亮吉
朝代：清

日短短，苦未足。夜游还秉烛，琵琶弦拨无愁曲。斗鸡开府鹰仪同，无愁天子欢无穷。欢无穷，起相和。杞人莫自忧天堕，女娲宫中捧石坐。
无溪道中
作者：洪亮吉
朝代：清
体裁：古风

我行十日历五溪，马蹄不南即向西。山深愈转涂愈出，令我日日看山疲。临溪饭罢行尤急，转眼斜阳欲追及。亦知此地近西垂，好择一山看日入。
日书空
作者：洪亮吉
朝代：清

夷甫矜空谈，神州已陆沉。深源复中起，苍生更谁倚。嗟嗟一百年，处士相后先。书空计已左，周旋犹作我。东山捉鼻四十春，苍生所望真斯人。
日午抵潭柘寺至猗玕亭久坐
作者：洪亮吉
朝代：清
体裁：古风

到门诸峰低，青翠收一殿。直上百级奇，云红扑人面。穿廊入厨院，百匝水声遍。危亭围众绿，当午无所见。林杪开北风，晴阳落如线。山窗当殿展，凉燠亦时变。朝饥谁可喻，山果幸时荐。吴筠虽说饼，束晰仍赋面。卧枕明昌碑，狂思永和宴。
早发新郑作
作者：洪亮吉
朝代：清
体裁：古风

陉山月落尚有星，红烛乱注幽禽惊。坡陀逼仄若行巷，杨柳缺处天初明。濛濛岂独衣垂雾，点滴初明马头露。天寒十月已有梁，无假缩足升车箱。
早发涿州
作者：洪亮吉
朝代：清
体裁：古风

寒夜鸡失晨，马嘶声愈警。十笼银烛煇，远逊残月影。
早发谷洞塘
作者：洪亮吉
朝代：清
体裁：古风

一峰云，一峰雪。一峰冥冥影未开，犹带前溪夜深月。须臾天平明，月向雪峰堕。冷光百道飞扑人，穿得白云如缕破。前山日欲出，后山雨复来，深谷隐隐喧轻雷。君不见蛮方气候殊凌乱，晓日须裘午须扇。
早发邛水
作者：洪亮吉
朝代：清
体裁：古风

早行出邛溪，残月溪上漾。濛濛千树花，正罩邛溪上。花朵落尽，巢禽不知。游鱼吹花，香气若丝。花光深，萍色浅，衬出鱼苗绿千点。枕波楼阁三百家，春梦正好惊啼鸦。桥东觅路才能出，暗影溪头自飘忽。千林绿重曙不开，一树梢红甫迎日。
早发郑州
作者：洪亮吉
朝代：清
体裁：五言律诗

此地通河洛，车声彻旦昏。适逢秦岁首，来过郑时门。百战荒原在，三椽遗爱存。土垣青不断，一线上朝暾。
早发龙里县道中杂诗
作者：洪亮吉
朝代：清
体裁：古风

濛濛四山雨，中有一山晴。漏得朝暾影，林鸠复怪鸣。绝巘疑无路，云穿一径斜。野花随意放，不复有人家。山樵值山樵，陡壁亦相揖。濛濛雨不晴，莓苔缀圆笠。牛羊识分界，不复过溪隈。只有溪鱼好，斜穿石罅来。全家三五辈，种药此山中。开牖摘生果，朝霞满袖红。诛茅搆一亭，远近皆可徙。因贪听溪声，移入前林里。
早扺荆门州憩象山书院
作者：洪亮吉
朝代：清
体裁：古风

残月巳堕风凄清，水绿自向城头明。冥濛山径开一线，觱栗吹处幽禽惊。吟堂岂独山堆案，堂下水声还拍岸。芙渠虽枯菱叶黄，枝干尚带前时香。周堂绿竹复千个，惹我百遍唫回廊。堂虚无人水声急，鹤到空亭与长揖。出门数步马忽惊，却讶树头山欲立。
早渡延江
作者：洪亮吉
朝代：清
体裁：古风

蛮乡居巳久，不复知蛮中。蛮水一弯绿，蛮花千树红。蛮人如飞禽，举足能蹈空。但觉云四飞，眼底青濛濛。倏忽下万山，惊流荡心胸。青绿渍一堤，扑此眉宇浓。解缆语未完，舟巳当水冲。中渡惊语声，我仆留岸东。苍苍鸬鹚群，送客飞逆风。
昆山道中阻雨
作者：洪亮吉
朝代：清
体裁：五言律诗

野禽飞不透，云气十分浓。夕照昏如此，前山路复重。远烦驰越使，昨已发吴淞。到恐难拘日，遥椷莫早封。
易犬子
作者：洪亮吉
朝代：清

延昌宫中国祚短，神龙堕地化作犬。杨婆咒祷空纷纷，宁知金翅衔王孙。王孙忆翁须好作，翁死旬时还奏乐。花枝袅袅春绵绵，杨郎宫中恣醉眠。狐裘锦衣左右直，徐郎殿前躬画敕。宁失官家朝，莫犯周侯刀。宁违至尊训，莫拒舍人命。禁中刀敕空纵横，国运讵识归宣城。尚书不言侍中走，举朝尽醉吴兴酒。
昙阳仙观题壁
作者：洪亮吉
朝代：清
体裁：七言律诗

生天成佛事皆真，二百年来记昔因。化鹤人归冤已剖，钓鳌客到观重新。虫鱼篆尚留遗迹，麟凤洲先谒后尘。毕竟传疑由弟子，昙鸾枉说化前身。
春分日扺安平行馆作
作者：洪亮吉
朝代：清
体裁：七言律诗

清削峰峦得未曾，峭厓马上却肩承。山泉围郭绿三里，村树接天红一层。远道书来春正半，小楼人去月初升。商量欲待寻巢燕，齐捲疏帘唤上灯。
春尽日梦八卷施谷看花
作者：洪亮吉
朝代：清
体裁：古风

窗前十馀株，窥牖复窥巷。高低拂床榻，红紫叠压梦。幽人眠正熟，压梦识春重。伊谁伴清寂，新燕昨巢栋。波光猛飞越，春半已消冻。缘阶栽绿竹，一碧欲无缝。奇书堆面面，正此酌春瓮。一晌魂已飞，南邻笛三弄。
春日
作者：洪亮吉
朝代：清

白日看云坐小斋，闲无一事入幽怀。林禽告我春无恙，小树依人影亦佳。病酒心情愁柏叶，看花消息到芒鞋。离居一倍风光好，闲煞城南十字街。
春日游昆明湖
作者：洪亮吉
朝代：清
体裁：古风

车轮迟，马蹄遽，十骑斜穿碧云去。山云穿罢入水云，鹎鵊天半飞成群。阑干窈窕回廊复，山作屏风亦千曲。朝阳一缕透远红，却被松杉罩深绿。牵牛亭北环桥东，八窗齐开迎八风。回途咫尺春波涨，燕剪都从马头飏。
春溪垂钓图为秦同年赋·其一
作者：洪亮吉
朝代：清
体裁：七言绝句

好向波心筑钓矶，溪风吹鬓水湔衣。不妨分作江湖梦，鱼已忘机客息机。
春溪垂钓图为秦同年赋·其三
作者：洪亮吉
朝代：清
体裁：七言绝句

春浓鱼不厌波寒，清切真如镜里看。知否太湖三万顷，得归随尔把鱼竿。
春溪垂钓图为秦同年赋·其二
作者：洪亮吉
朝代：清
体裁：七言绝句

文书堆案鬓添丝，忙里能閒乐不支。三两桃花一双燕，伴渠垂钓觉多时。
昨年里中有人都者偶占五篇寄友海内交旧见之共诧以为洪体 其一 卢学士文弨
作者：洪亮吉
朝代：清
体裁：古风

里中谁最忆，我忆抱经堂。抱经翁七十，读易犹琅琅。馀经贮案头，日渍丹与黄。盘盘经师居，庭草一尺长。问字数百人，谁来上堂皇。匪徒文体乖，书仍误偏旁。俗学锢性灵，反厌师说详。一月偶一来，惟应伺糇粮。就中领悟谁，庶有顾与臧。顾生嗜说文，臧生勤尔雅。百里澄江中，谁如二人者。
昨年里中有人都者偶占五篇寄友海内交旧见之共诧以为洪体 其三 赵舍人襄王
作者：洪亮吉
朝代：清
体裁：古风

里中谁最忆，我忆味辛斋。味辛斋中居，风日多好怀。五日一出游，经旬宴朋侪。我居与若居，仅隔南北街。花时与月时，出入必与偕。君尤善清谈，触绪理不乖。差苦持论庄，时为杂诙谐。同志六七人，均能外形骸。无日无客来，闼敞不必排。不来亦有时，或值体不佳。盛吴近南归，庄蒋复远宦。预苦离别多，临觞定三叹。
昨年里中有人都者偶占五篇寄友海内交旧见之共诧以为洪体 其二 钱大令维乔
作者：洪亮吉
朝代：清
体裁：古风

里中谁最忆，我忆竹初居。前年养疴归，买地十亩馀。四边何周遭，桃梅竹棕榈。规高欲巢禽，掘地乃种鱼。鱼鸟既获安，馀力营吾庐。一室开八窗，风日来徐徐。主人欲登楼，花气为萦纡。主人欲出门，芳草拦衣�。北巷吕秀才，南头毕居士。偶有剥啄声，经旬一来此。
昨年里中有人都者偶占五篇寄友海内交旧见之共诧以为洪体 其五 弟原吉儿子饴孙
作者：洪亮吉
朝代：清
体裁：古风

里中谁最忆，我忆卷施谷。拔心不死人，时来谷中宿。谷中有群书，谷中有嘉木。主人出门去，书好无人读。花红上斗栱，草绿出垣腹。赖有主人儿，时来埋书簏。稍移碍帘燕，时剪出墙竹。昨宵家问至，北上期亦卜。愁无束装具，典却里申屋。一书寄令弟，一书示饴孙。此谷不入券，为吾锁重门。
昨年里中有人都者偶占五篇寄友海内交旧见之共诧以为洪体 其四 蒋上舍馨
作者：洪亮吉
朝代：清
体裁：古风

里中谁最忆，我忆杏花楼。杏花既巳枯，种杏人在不。虽无一株花，花下石尚留。虽无种花人，画象悬楼头。昔为大母居，今属孙曾游。孙曾昨问讯，敬我齿巳优。童年看花诗，黏壁尚四周。种杏曾几时，一读一泪流。检点楼下人，半又客远州。阿三庶雁行，阿二尚兄事。何时续栽花，吾当日三至。
昭君怨
作者：洪亮吉
朝代：清
体裁：词

原是一般年纪。可可算他作弟。记得小名无。众中呼。入夜画楼先锁。百计要将人躲。何意学生疏。上头初。
昭君怨·吴江道中夜行
作者：洪亮吉
朝代：清
体裁：词

惹得夜乌难住。万点鬼燐穿树。似复有人行。散如星。鸂鶒鹭丝属玉。齐傍水仙祠宿。宵半忽争鸣。学巡更。
昭君怨·江行
作者：洪亮吉
朝代：清
体裁：词

带得绿蓑铁笛。消受短篷秋月。帆影入江流。小于鸥。目极楚天遥甸。潮接海门如线。一点着杯梢。是金焦。
昭君怨·苦雨
作者：洪亮吉
朝代：清
体裁：词

窗隙与谁同坐。咒雨鹁鸪两个。兜起卅年愁。旧南楼。暂向曲屏高卧。梦又把人颠簸。睡觉夜灯青。影伶仃。
昭灵宫祈雨词
作者：洪亮吉
朝代：清

阜阳水国当河冲，颍汝作会淮作宗。淝茨涡？柳渒从，六水阔绝流成壅。二水澒洞声汹汹，导水与水合则𱦏。多时狂飙卷老葑，？曳彘尾牛身鳙。尉官鮇鲔文胥鰅，三足六眼趋郺？。虾须倒垂尺五浓，张鳞奋沫敢肆纵。淮神怠职耄且憃，俾鲧治水竟罔庸。祠官屡沈圭璧琮，帝怒下遣电目瞛。命截左耳投荒凶，青冥赫焉念鞠讻。割壤千里颁龙封，龙君甲族匪出崶。戴以虬角红绡笼，前身作令儒者容。宫中九男立而升，鱼鳞著身爪缚胸。龙服被体何雍雍，髯翁守州德望颙。作碑刻石谬致恭，心知其奇不欲攻。春享秋享陈鼓钟，琼飧玉饔酒百㼻。三岁特间一岁豵，云官敬神神惠农。沙濆浒流俱淙淙，颓猋庉霾？雺？。神实有术能弥缝，当年辟宫竖楔枞。越六百载犹崇墉，披图朅来值杪奥。怪事咄咄欲起讼，无何灵宫鼓逢逢。神欲索食凭里？，侧闻灾荒惧尤凶。麦枯而腓树乾？，其雨其雨思灵零。神纵有食惭𮀓？，我来龙穴追龙踪。将巫祝辞里具供，有祷而应斯真龙。
昭灵宫祈雨词
作者：洪亮吉
朝代：清
体裁：古风

阜阳水国当河冲，颍汝作会淮作宗。淝茨涡�柳渒从，六水阔绝流成壅。二水澒洞声汹汹，导水与水合则■。多时狂飙卷老葑，�曳彘尾牛身鳙。尉官鮇鲔文胥鰅，三足六眼趋郺�。虾须倒垂尺五浓，张鳞奋沫敢肆纵。淮神怠职耄且憃，俾鲧治水竟罔庸。祠官屡沈圭璧琮，帝怒下遣电目瞛。命截左耳投荒凶，青冥赫焉念鞠讻。割壤千里颁龙封，龙君甲族匪出崶。戴以虬角红绡笼，前身作令儒者容。宫中九男立而升，鱼鳞著身爪缚胸。龙服被体何雍雍，髯翁守州德望颙。作碑刻石谬致恭，心知其奇不欲攻。春享秋享陈鼓钟，琼飧玉饔酒百㼻。三岁特间一岁豵，云官敬神神惠农。沙濆浒流俱淙淙，颓猋庉霾�雺�。神实有术能弥缝，当年辟宫竖楔枞。越六百载犹崇墉，披图朅来值杪奥。怪事咄咄欲起讼，无何灵宫鼓逢逢。神欲索食凭里�，侧闻灾荒惧尤凶。麦枯而腓树乾�，其雨其雨思灵零。神纵有食惭■�，我来龙穴追龙踪。将巫祝辞里具供，有祷而应斯真龙。
是日座上有怀孙兵备星衍复成一律即呈诸前辈并寄兵备
作者：洪亮吉
朝代：清
体裁：七言律诗

白门旅客亦词臣，却望归帆已浃辰。坐次尚虚三袐阁，饮中原拟八仙人。居然皓首称先辈，同向青云逐后尘。两度木天高会好，占他残腊与初春。
是日晚偶成
作者：洪亮吉
朝代：清
体裁：七言律诗

月到廿三刚半夜，客从二十便孤征。何因沙漠归来早，重见江乡节序更。蒸黍未尝忘绝域，卖饧先已报清明。篱桃乍放溪梅落，算在人间又一生。
是日晚抵采石因独游三元洞作
作者：洪亮吉
朝代：清
体裁：古风

西来长江一万里，尽向石窦光中收。回头沧海亦不远，初日欲上潮惊流。孤僧听惯亦不讶，枕上长江六时卸。长明灯烬巳十年，空水光中不知夜。
是日晚蒋裕之携歌者相访遂至湖心亭及苏公祠痛饮醉中作
作者：洪亮吉
朝代：清
体裁：七言律诗

偶携春酒至湖头，难得春人镜里游。半舫宾朋谁是主，一堤风月尚疑秋。禽鱼雅识闲中趣，丝竹都飘水上楼。烂醉莫辞归去晚，断桥扫榻待淹留。
是日过听秋轩饭并观瓜果筵作
作者：洪亮吉
朝代：清
体裁：古风

华堂乞巧筵，商略祀牛女。天边瓠包星，筵上戏摘取。华堂乞巧筵，商略坐宵永。篱角牵牛花，迢迢妒星影。阴晴客不知，荣悴草无语。门前洗手花，门外洗车雨。天孙踏鹊桥，中隔云一片。灵鹊不抬头，何由见仙面。千声与万声，蛩响一何切。天边方停梭，地上已促织。天上星神过，人间儿女忙。欲知霄汉事，除问杜兰香。
昼眉岭
作者：洪亮吉
朝代：清
体裁：七言绝句

竹笠芒鞋雨脚粗，更从峰隙望平芜。画眉岭上无多地，除却茶庵便酒垆。
晓发汤阴
作者：洪亮吉
朝代：清
体裁：五言律诗

破晓趋南郭，城荒竹木稠。地为今下邑，山即古中牟。残雪明华表，惊沙暗驿楼。停骖吾不愿，昨已饭宜沟。
晓发玉屏刘教谕嗣武陈训导秀升率诸生相送舆中口占六首示之·其一
作者：洪亮吉
朝代：清
体裁：七言绝句

一例青衫马首迎，罗施山半见诸生。眼前指点为文法，似此峰峦始不平。
晓发玉屏刘教谕嗣武陈训导秀升率诸生相送舆中口占六首示之·其三
作者：洪亮吉
朝代：清
体裁：七言绝句

潜修莫恨闭门迟，倍惜分阴是此时。却喜十州民气愿，殿头早荷圣人知。
晓发玉屏刘教谕嗣武陈训导秀升率诸生相送舆中口占六首示之·其二
作者：洪亮吉
朝代：清
体裁：七言绝句

童年敢说有师承，一事如今记尚能。堂北雪深三尺路，不曾辜负读书灯。
晓发玉屏刘教谕嗣武陈训导秀升率诸生相送舆中口占六首示之·其五
作者：洪亮吉
朝代：清
体裁：七言绝句

一字离音总不成，黔音差较楚音清。诸生莫惯称天籁，好屈周颙学四声。
晓发玉屏刘教谕嗣武陈训导秀升率诸生相送舆中口占六首示之·其六
作者：洪亮吉
朝代：清
体裁：七言绝句

我无奇术报殊恩，欲辟当时通德门。他日讲堂勤问业，六经谁似郑公孙。
晓发玉屏刘教谕嗣武陈训导秀升率诸生相送舆中口占六首示之·其四
作者：洪亮吉
朝代：清
体裁：七言绝句

阁帖堂碑奈俗何，乌马三写巳成讹。子云门下生徒盛，谁比侯芭识字多。
晓发遵义
作者：洪亮吉
朝代：清
体裁：五言律诗

深浅山坳内，时浮一树花。白犹零露雨，红不见人家。涧水碧于玉，云光薄似纱。面西楼阁好，翻恨路东叉。
晓发遵义四十里铺
作者：洪亮吉
朝代：清
体裁：古风

濛濛雨不停，十里天尚黑。春塘白鹭丝，寒傍梨花立。沿溪数十家，斜左窗并启。风递人马声，吹笳入云里。
晓发龙场
作者：洪亮吉
朝代：清
体裁：古风

二月气尚寒，蛰虫扃未启。冥濛菜甲花，飘黄十馀里。南瞻黄尽处，一线日初起。人家依竹木，分半住坡底。东风洒然来，绽此桃与李。宵露濯满枝，浮香出垣里。寒鸱蹲屋角，两两鸣未巳。一晌雨复来，高原忽如洗。
晓度箬岭
作者：洪亮吉
朝代：清
体裁：古风

屏山高万仞，厚亦径千尺。空明初日照，表里恍不隔。宁知深谷底，夜气未收墨。白鸟倚树眠，青虫抱枝蚀。林梢开百里，下岭势尤仄。天都虽半露，地脉已全坼。平涂无十步，绝顶一关阨。亭午日气红，枫林亦齐赤。
晓泊当涂
作者：洪亮吉
朝代：清

晓色入深港，停桡问古原。人稀杨柳密，村僻鹳鹅喧。不雨思祈社，无年学灌园。朝歌尔何意，隐隐度崇垣。
晓登慈寿塔
作者：洪亮吉
朝代：清
体裁：古风

孤筇摩青苍，一塔压白日。棱棱开四牖，绝顶海门出。浓云浮江帆不举，江北江南洗春雨。高寒钟磬已绝声，自在一铃天上语。
晓行
作者：洪亮吉
朝代：清

村鸡喔喔酒全倾，拥被求衣事晓行。四野月明迷向背，一山云出定阴晴。春残苦乏加餐信，道远愁非负米程。醉醒十年前事起，马头尘梦较凄清。
晓起看梨花
作者：洪亮吉
朝代：清
体裁：五言律诗

一白疑无影，亭亭物外斜。祇宜将晓月，衬此欲开花。飞瀑空相照，幽禽静不哗。阑干两三曲，何处著春华。
晚发安阳至磁州行馆一路灯火甚盛喜而有作
作者：洪亮吉
朝代：清
体裁：七言绝句

十里平沙柳数层，漳河桥上月初升。何因烂醉安阳酒，来看磁州郭外灯。
晚坐
作者：洪亮吉
朝代：清
体裁：古风

草花艳紫林花红，胡蝶五色飞当中。刺梅黄更出墙角，白玉一树娇春风。藤床坐久春阴薄，香气冥濛合成幕。忽地吹来雨脚斜，梨花树上桃花落。
晚度大登高小登高诸险
作者：洪亮吉
朝代：清
体裁：七言绝句

一山当面气冥冥，高下灯光接树青。不是雨丝飘左右，玲珑犹认半天星。
晚晴自白泥塘至杨老驿山行才收薄雾即新晴似画溪山马首迎添得白云成睥睨连冈真似古长城
作者：洪亮吉
朝代：清
体裁：七言绝句

白泥塘北石零星，下坂难教足暂停。幽绝山村几家屋，晚霞黄处炊烟青。
晚步
作者：洪亮吉
朝代：清
体裁：七言绝句

荒冈南去径纵横，半里斜飞落叶声。惹得暮鸦成阵噪，夕阳人影树头生。
晚至龙里县
作者：洪亮吉
朝代：清
体裁：七言绝句

清绝山城祇百家，城门楼上晚吹笳。犹馀湿翠收难尽，商略明朝作晓霞。
晚静阁听山僧镜澄弹琴·其一
作者：洪亮吉
朝代：清
体裁：古风

冥冥复濛濛，帘外雨丝小。移来乌木几，屈作琴床好。先有剪刀声，枯僧削长爪。
晚静阁听山僧镜澄弹琴·其二
作者：洪亮吉
朝代：清
体裁：古风

一松覆一庭，空外怒涛集。寥寥琴韵起，松响时参入。风递三两声，禽惊出巢立。
晦日卷施阁饯春偶赋十首·其一
作者：洪亮吉
朝代：清
体裁：七言绝句

红杏枝前拜朔来，丁香花底饯春回。冷官一日无馀事，祇向疏阑数举杯。
晦日卷施阁饯春偶赋十首·其七
作者：洪亮吉
朝代：清
体裁：七言绝句

閒禽多半向城东，花里高楼面面通。不看生红看生绿，天坛十里柳丝风。
晦日卷施阁饯春偶赋十首·其三
作者：洪亮吉
朝代：清
体裁：七言绝句

白云间有护花心，时堕高枝作晓阴。云起接天花委地，欲凭谁与判升沉。
晦日卷施阁饯春偶赋十首·其九
作者：洪亮吉
朝代：清
体裁：七言绝句

悟彻繁华总是空，兴来擪笛自西东。尚馀几尺斜阳影，要与春花斗晚红。
晦日卷施阁饯春偶赋十首·其二
作者：洪亮吉
朝代：清
体裁：七言绝句

经旬常坐此花前，花幔愁开日影煎。怪底鬓丝都不润，江南抛却已三年。
晦日卷施阁饯春偶赋十首·其五
作者：洪亮吉
朝代：清
体裁：七言绝句

雨丝真欲比黄金，尺五闲阶草未侵。九十日春晴过了，却馀今日是春阴。
晦日卷施阁饯春偶赋十首·其八
作者：洪亮吉
朝代：清
体裁：七言绝句

送春归处敞斜扉，星露微茫点裌衣。休更梯墙看风色，明朝不放纸鸢飞。
晦日卷施阁饯春偶赋十首·其六
作者：洪亮吉
朝代：清
体裁：七言绝句

春残排日镇飞沙，自掩疏棂护碧纱。谁向燕南记风土，屋头青草窖中花。
晦日卷施阁饯春偶赋十首·其十
作者：洪亮吉
朝代：清
体裁：七言绝句

一种心情小婢猜，四更犹自踏苍苔。燕疑残月冲帘出，那识幽人秉烛来。
晦日卷施阁饯春偶赋十首·其四
作者：洪亮吉
朝代：清
体裁：七言绝句

细语檐铃那得闻，城东风物感羁魂。春原一样平如掌，只少菜花黄到门。
普安道中作书寄南中诸友
作者：洪亮吉
朝代：清
体裁：七言律诗

别来春色巳成团，一种花枝隔水看。榴火树中风骤暖，芭蕉声里雨仍寒。蛮方不定阴晴景，瘴岭先慵旦晚餐。便欲寄书无别语，七千里外客平安。
景阳楼
作者：洪亮吉
朝代：清

楼高高，插天表，玉树一声天下晓。宫中天子乐事新，一日可敌千万春。齐军三来周再至，不恃人心恃形势。宫女烟花狎客笺，送君还上九重天。噫吁嘻，胭脂井冷何堪辱，此间乐复不思蜀，一曲吴歌酒千斛。
暂憩东山麓
作者：洪亮吉
朝代：清
体裁：五言律诗

一塔高千丈，鱼龙气尚浮。洒空松柏暗，陟险鬼神愁。古佛依人卧，驯禽导客游。面西窗莫启，兀自溅惊流。
暇日校法学士式善张大令景运近诗率赋一篇代柬
作者：洪亮吉
朝代：清
体裁：古风

我诗时苦难，法诗时苦易。若欲诗笔工，两人先易地。张君下笔有古人，我诗下笔苦有我。若论诗格超，有人有我皆不可。咄哉诗道匪易言，何况雅颂至此巳及三千年。谁无好句播人口，大扺来往起灭一一如云烟。天有日月星，地有岳与渎。笔端撼之不能动，何以奴视荆朱仆贲育。若夫一身之内理更该，心志各淩烁，口眼各阖开。不将我之心志口眼寄于古人四体百骸内，始觉我与天地错立成三才。不能已于心，乃复出诸口。为天地立言，于我亦何有。有所溢于目，乃复矢厥音。为山水写照，而我何容心。一言二言精不磨，千语万语宁嫌多。铺笺直可概八极，濡墨真欲成江河。然后张君诗、法君诗，牛腰巨卷掷我，我欲顶礼同所师。且令前万古与后万古，得我数辈中立藉可相支持。
暮窗看雾
作者：洪亮吉
朝代：清
体裁：七言绝句

分半山坡枕水涯，读书楼上一灯斜。怪来眼界空如许，白雾漫漫盖万家。
更生斋独坐
作者：洪亮吉
朝代：清
体裁：古风

更生斋独坐，俗客无一到。图书堆满案，藉以拓怀抱。主人五十八，始觉有白须。盖棺无几时，所幸乐有馀。前时葬山妻，日昨哭亡友。平兹万古愁，庶藉一杯酒。林梅既寒香，水仙亦幽姿。呼儿开瓮头，屈指当祭诗。
曾都转燠以六月廿一日集平山堂为宋欧阳文忠生日设祀同人赋诗成帙并索亮吉诗因赋此
作者：洪亮吉
朝代：清
体裁：古风

临安祀东坡，邗上祀永叔。两公政绩犹在人，不特高名辈流服。异哉平山堂，乃祀和仲忘欧阳。门生风义古无匹，讵敢僣食来堂皇。千秋此论谁折衷，乃在七百年后曾南丰。虽然文章节义谥并同，配食六一庶得眉山翁，此后君倘接武双文忠。宾筵开，酒人满。太守风流逮都转，昔时门生今里闬。谁知诞日尤奇绝，君后公生才两日。陈公塘接邵伯湖，荷花世界昔所无。不羡奏乐章，不羡祝嘏词。只羡蜀冈冈头三日宴，正直千朵万朵红白花参差。古来文福能兼少，况复身持节旄早。一辈才人座上多，二分明月扬州好。君不见，我亦平生感旧游，吟魂多在庾公楼。大星昨报前军陨，清泪挥残天尽头。君思欧公我思毕，同是龙门异今昔。十辈门生宦九州，感恩一日头俱白。王南宁，陈博士，我所思兮二三子。却忆征南幕下人，一篇并寄吴江史。
曾都转燠及诸宾客约以廿六日至焦山见访闻至瓜洲阻风二日尚不得渡作此戏柬
作者：洪亮吉
朝代：清
体裁：古风

七日东南风不止，倒捲沧溟入扬子。顺流一叶不得下，断渡先从象山始。一客既去不得来，一客留滞仍难回。松寥阁小一无事，饱看雪浪飞千堆。回头却忆瓜洲客，日日江楼看风色。别来几日心眼客，清梦时与焦公通。君不见波涛绕榻一万重，正好日试登山筇，时叱槛外巡江龙。
月上携酒花神祠下小饮
作者：洪亮吉
朝代：清
体裁：古风

梦中欲去醒复还，门外流水声潺潺。主人约客启一关，天娇十二排红阑。神兮却立玉作颜，佩影空际鸣珊珊。仙人颜色皆渥丹，骑鹤无数云头看。案旁一人堆髻鬟，艳若桃李香吹兰。格高意远不可攀，幸昨识面缘非悭。乍离乍合弹指间，嫣然笑口合觉难。三十三遍春花残，始知神仙在世亦不閒。况我木石心同顽，作诗题壁兴亦阑。月午花朵偏班斓，放船出口越数湾，卧看一桁船头山。
月午楼歌
作者：洪亮吉
朝代：清
体裁：古风

仙人好居楼，楼筑青山头。楼居又比山居好，八牖居然拓天表。山楼明月不待宵，海上月出光先摇。读书声高月亦高，月午尚觉书声飘。前黄高峰后箬岭，书声飘压四山顶。松梢夜半老鹤醒，鹤唳亦比书声清。楼头鹤影兼人影，楼外云铺百馀顷。仙人世外无书看，听书日日来檐端。月亦不得落，书亦不得完。君不见红阑干前白玉盘，读倦且把明霞餐。
月夜从六桥归
作者：洪亮吉
朝代：清
体裁：七言绝句

欲访渔师旧钓矶，钟声沉水月光微。六桥行遍无人迹，杨柳居然挽客衣。
月夜登北固更望金焦二山回途与友人憩演武厅小饮作
作者：洪亮吉
朝代：清
体裁：七言律诗

更从石脊眺昏黄，无尽江流入渺茫。百岁过人疑短梦，两山与月斗圆光。鸬鹚影逐浮沤没，蟋蟀声随坠露凉。北府健儿京口酒，算来今日总寻常。
月夜登黄鹤楼忆尚书师荆州
作者：洪亮吉
朝代：清
体裁：七言律诗

上城已有角声催，矄黑窗棂信手开。十月鱼龙先入定，三更乌鹊自飞来。巴人路向云边出，楚国天从湓口开。谁敞庾公楼畔月？不胜清兴待衔杯。
月夜自涌金门泛湖至漱石居
作者：洪亮吉
朝代：清
体裁：古风

城头吹角促客行，客醉尚恋茶香清。关门持钥不敢下，一灯遥遥出门罅。舟斜欲趁北岸风，月影已落南高峰。高低出没十馀里，水面飘忽南屏钟。湖心跳浪声何急，鱼厌波寒出波立。三更归路月已昏，剩得一星明斗笠。
月波台夜坐
作者：洪亮吉
朝代：清
体裁：五言律诗

万声听不绝，人静此楼头。地缺洲三面，天空月一钩。乌鸦争噪暑，蟋蟀遽鸣秋。夜半龙吟水，寥寥众响收。
月波台夜坐
作者：洪亮吉
朝代：清
体裁：古风

月色转绿天光青，松梢尽处明一星。星光忽随白露零，倒射北斗光泠泠。星光堕后山光暝，竹屋居然覆渔艇。三更向尽吹晓笳，海上已复生红霞。
有馈蟹者戏答
作者：洪亮吉
朝代：清
体裁：六言诗

万羊太尉唐代，万鸭词林本朝。若许各从所好，愿烹十万霜螯。
望江南
作者：洪亮吉
朝代：清
体裁：词

幽梦破，斜倚小红楼。又是卷帘人不见，满街丝两糁春愁。绿暗几重流。
望江南 其一 过京口访骆佩香女史率成二首
作者：洪亮吉
朝代：清
体裁：词

忘世事，只有杜兰香。焚得一炉烟未烬，万帆门外去来忙。吟客鬓都苍。
望江南 其二 过京口访骆佩香女史率成二首
作者：洪亮吉
朝代：清
体裁：词

凄冷处，招得女生徒。桃李盛时颜宋莫，海山佳处语模糊。犹忆故尚书。
望远
作者：洪亮吉
朝代：清
体裁：七言律诗

挑菜湔裙总未曾，半旬常自睡瞢腾。小桃落尽春无梦，双燕归迟夜有灯。旧友许贻京口酒，新诗都写剡溪藤。惟馀望远心偏切，月黑高楼上几层。
望雨作
作者：洪亮吉
朝代：清
体裁：古风

朝望雨，雨不来，乌鹊声里红云开。暮望雨，雨不下，柝声茫茫星影泻。五陉山，十日不出云，日炙窜牛羊群。昆明湖，一旬水减尺，青草欲生鱼鳖窟。东西紫陌飞曲尘，祈祷日烦两圣人。君不见，安得檐头雨如注，更望驿西传露布。
木兰花慢·太湖纵眺
作者：洪亮吉
朝代：清
体裁：词

眼中何所有，三万顷、太湖宽。纵蛟虎纵横，龙鱼出没，也把纶竿。林威丈人何在，约空中同凭玉阑干。薄醉正愁消渴，洞庭山橘都酸。更残黑雾杳漫漫。激电闪流丸。有上界神仙，乘风来往，问我平安。思量要栽黄竹，只平铺海水几时乾。归路欲寻铁瓮，望中陟落银盘。
木兰花慢·己未中秋内城南池寓舍作
作者：洪亮吉
朝代：清
体裁：词

叹八年此夜，移八处、看阴晴。算几载持衡，雨番入直，一度归耕。西风欲催人老，趁乍寒刮得鬓星星。已被月中人笑，从今莫更多情。依然薄醉拥桃笙。如水玉阶平。只三十年前，境难依约，梦不分明。沉思那回尘劫，把深杯都向夜台倾。一例碧虚解事，半宵霞采横生。
木兰花慢·秋夜重憩团飘书屋示蒋二振三
作者：洪亮吉
朝代：清
体裁：词

只团飘书屋，仍一片、挂斜阳。算杏巳摧红，兰先殒紫，桂尚抒黄。愔愔那边门巷，叹帘衣何短草何长。百遍欲寻归燕，几番试问寒螀。十年群从半沦亡。头白剩萧郎。纵见了桃根，寻他菱角，也费猜详。平时枕书眠处，是何人重与摆绳床。酒醒佛灯藏幔，梦回鬼语沿廊。
本欲诣武昌以驿道迂回不果行次建阳驿三鼓得尚书师急递以适欲至襄阳阅兵为先期行二日约相会于钟祥涂次时亮吉巳越行二百馀里势不能回车再图握手夜起不寐辄成长句一篇却寄
作者：洪亮吉
朝代：清
体裁：古风

从公十年游，八年居幕府。离公祇两载，月仅二十五。昨年公入觐，复得旬日从。自喜师弟缘，时可意外逢。慈恩纵愧传衣钵，幸出公门早持节。盘盘百驿敢厌遥，更喜路从荆沔出。才过新野县，已得鄂渚笺。櫜鞬一何雄，控马拜道边。襄阳日访闲僧寺，两日待公书不至。酒酣上马懒出城，纵有岘首愁重经。大堤南去方逾夕，夜宿荆门建阳驿。三更门外递急邮，失喜读罢翻成愁。偏怜此度缘难巧，急递书迟我行早。自悔王尊叱驭忙，欲从墨子回车好。细思会合亦有期，公待入相光纶扉。同门数子各清要，我亦官满归京师。城南奕奕鸣珂里，早侍趋，朝归邸。三馆雠书我定随，百篇脱稿公应喜。此时忆公因不眠，起视落月行檐前。瞢腾却梦旌麾过，只隔武陵山一座。
朱孝女奉亲图
作者：洪亮吉
朝代：清
体裁：古风

二十事父母，三十依偏亲。四十作藐孤，哀哀逮晨昏。父亡事毋毋亦亡，高斋却扫为影堂。影堂西偏儿所住，生死不离亲一步。行年五十不下堂，父毋以外无尊章。画师敬复瞻颜色，发白未笄何可得。椿兮萱兮合作图，旁有几榻兼诗书。君不见孝可生孝可死，由周秦逮今此。伊谁作配光青史，北宫之女婴儿子。
杀一围
作者：洪亮吉
朝代：清

撮许贼，何能为，官家更劝杀一围。平阳城头贼锋挫，美人不来城不破。严兵何纷纷，伐鼓何喧喧，美人一呼官家奔。官家奔，亦何往。君不见马上徒膺祎翟荣，车前已作降王长。
杂诗
作者：洪亮吉
朝代：清

今人匪至愚，古人匪天亶。忧思徒匆匆，胡为损餐饭。君看西驰日，去者当复反。后有万世来，谁云我生晚。昔余慕清华，未尝废奔走。闻言京洛客，年命亦有偶。一自罹风尘，栖栖笑生亩。置身苦未遂，预恐成老丑。落日穷巷中，流光照虚牖。持编映檐隙，妻孥哂其后。朝齑不盈餐，夕枕讵贴首。苦觅后世名，其人骨先朽。
杂诗
作者：洪亮吉
朝代：清

客有雍门琴，未逢钟期生。不审托业卑，独欲操正声。合乐而殊歌，哀音而激鸣。一弹赏音稀，再鼓里耳惊。持谢一世人，辛苦难自明。琴声诚未谐，藉洗笛与筝。古贤乐箪瓢，昔圣廉一介。信哉百世师，取与夙所戒。清修既不饬，多藏以为快。陈平节尤累，戴圣儒复败。人慕庄周通，吾师伯夷隘。
杂诗
作者：洪亮吉
朝代：清

黄云如车轮，吹堕郭北门。霜蹄与短毂，碾作十丈尘。尘飞值浮云，莫遏东归心。东归亦何意，咫尺愿作霖。作霖会相保，栖汝在弱草。浮萍从东流，桃梗从西浮。两心苟不渝，终会大海头。所苦对面间，有若万里修。爱君屋上乌，弹君林中鸠。
杂诗·其一
作者：洪亮吉
朝代：清

今人匪至愚，古人匪天亶。忧思徒匆匆，胡为损餐饭。君看西驰日，去者当复反。后有万世来，谁云我生晚。
杂诗·其一
作者：洪亮吉
朝代：清

客有雍门琴，未逢钟期生。不审托业卑，独欲操正声。合乐而殊歌，哀音而激鸣。一弹赏音稀，再鼓里耳惊。持谢一世人，辛苦难自明。琴声诚未谐，藉洗笛与筝。
杂诗·其一
作者：洪亮吉
朝代：清

黄云如车轮，吹堕郭北门。霜蹄与短毂，碾作十丈尘。尘飞值浮云，莫遏东归心。东归亦何意，咫尺愿作霖。作霖会相保，栖汝在弱草。
杂诗·其二
作者：洪亮吉
朝代：清

古贤乐箪瓢，昔圣廉一介。信哉百世师，取与夙所戒。清修既不饬，多藏以为快。陈平节尤累，戴圣儒复败。人慕庄周通，吾师伯夷隘。
杂诗·其二
作者：洪亮吉
朝代：清

昔余慕清华，未尝废奔走。闻言京洛客，年命亦有偶。一自罹风尘，栖栖笑生亩。置身苦未遂，预恐成老丑。落日穷巷中，流光照虚牖。持编映檐隙，妻孥哂其后。朝齑不盈餐，夕枕讵贴首。苦觅后世名，其人骨先朽。
杂诗·其二
作者：洪亮吉
朝代：清

浮萍从东流，桃梗从西浮。两心苟不渝，终会大海头。所苦对面间，有若万里修。爱君屋上乌，弹君林中鸠。
李公子存厚梅窝图
作者：洪亮吉
朝代：清
体裁：古风

横斜影百枝，坡陀石千尺。不知是我不得来，或是君家不招客。花遮帘栊柳藏槅，空里似飞鹤一只。有鱼千头禽百翼，幽人一一与之数晨夕。两峰画石如屈铁，两峰画梅如值戟。披图我忽念畴昔，三十载前携蜡屐。一峰如颓一峰劈，更上一峰吹竹笛。此时不知梅窝在南复在北，但见高低屋横脊。屋上残冬雪花积，百年君居此山侧。孙时看梅祖所植，幸我渊源尽相识。不然何以挥洒千言有馀力，诗成对卷仍叹息，两峰老懒殊可惜。君不见玉峰前头湖水碧，咫尺应须望乡国。倘使馀笺更有一丈长，直接吾家水西宅。
李兵备以会勘江浙地界泛海至羊山信宿公事毕绘泛海图属题率成长句以正
作者：洪亮吉
朝代：清
体裁：古风

一帆出海何飘然，五百甲卒藏戈船。帆樯解与潮势斗，五色幢上蛟龙缠。竿梢时浮复时没，蜃气回环一山出。海风吹人若步虚，却及岛中方履实。谁言海外一事无，文案积若牛腰粗。经时履勘事甫竣，瞰海绝壁如浮图。故人尚有洪厓在，挂席何应不相待。请公别买一叶舟，我亦时来看东海。
李兵备邀集叶氏园小集待客久不至赠楚僧铁舟
作者：洪亮吉
朝代：清
体裁：古风

一千章木生回风，邀我早集斯亭中。客来不来劳久待，阁外飞楼有僧在。我不待客先揖僧，僧握客臂从东升。僧言与客成三友，身外一琴年代久。横琴在膝欲�弦，忽有鼓吹来门前。
李大令符清濮阳跨驴卷子
作者：洪亮吉
朝代：清
体裁：五言律诗

琴堂三月别，独跨一驴来。面目都非是，衙胥各浪猜。讵知行役苦，安怪壮颜摧。他日传循吏，推君利济才。
李舍人鼎元登岱图·其一
作者：洪亮吉
朝代：清
体裁：七言绝句

平生心力瘁跻攀，五岳游完鬓未班。肯待向禽婚嫁毕，仅留老眼看青山。
李舍人鼎元登岱图·其二
作者：洪亮吉
朝代：清
体裁：七言绝句

欲扪星斗挹穹苍，杖策仍须辟谷方。我是上春君早伏，入山先已异炎凉。
杏花一绝
作者：洪亮吉
朝代：清
体裁：七言绝句

屈指好春惟二月，称心小阁却三层。多应独夜愁无侣，来向书窗惹客灯。
村居即事
作者：洪亮吉
朝代：清
体裁：五言律诗

对面鱼梭掷，回头鹊羽惊。贪看过桥影，错应隔墙声。径小穿林入，村斜割涧成。乍凉思午睡，随意拂桃笙。
杨兵备揆两至黔中皆不及见今得书知又扺军营寄怀一首
作者：洪亮吉
朝代：清
体裁：古风

我生游迹殊通达，禹贡九州今历八。虽然输尔涉河源，远度昆崙越哈察。东西南北五万里，头上翠翎风细戛。如拳大字如椽笔，先把天山石磨刮。铭功纪德字五千，高比浮屠七层刹。居然远压神邱颂，何日重烦墨工刷。丈夫志业真难量，一半貔貅归统辖。昨来雪岭今炎山，车不停轮况脂辖。花门异种方稽颡，五姓苗偏肆轻猾。盘陀斗绝隆棚险，一半休誇地形圠。搜牢匝月肯暂停，山搏熊罴水擒獭。滇黔楚蜀虽同剿，神武圣仁非嗜杀。杈枒怪树当山巅，百岁根株一朝拔。尚烦奇计参帷幄，顿使蛮方靖戈铩。读君露布才益奇，鬼胆先看破罗�。宁知马上杀贼手，正复翩翩如俊鹘。相思苦欲专人讯，道远又愁泥滑滑。重阴天气发一椷，霉雨应零八行札。
杨大令伦刘舍人召扬归榇尚未扺里复追悼一首
作者：洪亮吉
朝代：清
体裁：七言律诗

一作郎官一省曹，五旬年命不坚牢。管宁死后无龙尾，谢守生前有凤毛。学博可曾编说苑，愁多先已反离骚。残秋旅榇仍难返，望断清江绿半篙。
杨柳塘道中
作者：洪亮吉
朝代：清
体裁：七言绝句

雨丝初断日光微，十里亭前试裌衣。刚被软香吹破梦，满山黄遍野蔷薇。
松涧
作者：洪亮吉
朝代：清
体裁：古风

蓝舆一折已入山，百折不获升松关。鸟声噪客一何急，飞瀑复向舆前拦。夕阳欲没仍不没，始觉石门天半突。云头陡落一片阴，且憩松涧听鸣琴。
板桥塘北入山
作者：洪亮吉
朝代：清
体裁：七言律诗

五色溪光炫眼新，到来不信是萧辰。穿林石堕偏惊鸟，出岭云奇欲趁人。小梦乍迷千树橘，长吟想见万山春。行经谷口须重问，恐有当时郑子真。
林下二髯图为万刺史昆仲赋
作者：洪亮吉
朝代：清
体裁：古风

北江一渔舟，日昨泊北固。欣逢西江叟，相与话情愫。叟颜如春髯若戟，髯上泠泠流古色。比肩令弟何不来，与共官斋话晨夕。见公与公语，别公展公图。我题诗赠公，公见应轩渠。君不见林泉不复营生计，只有公家好兄弟。一执奇书一如意，后泉淙淙泻奇气。石上松花积何腻，山果投林有真味。阿兄诗成属余季，老友寥寥亦堪寄。石门前头百级砌，老木千章万章蔽。门外红尘即如沸，一山游完一山替。五老八公时把臂，我昔亦是神仙吏，谪下九天居九地。他时华发倘下垂，曳杖从公共游戏。
柬钱三维乔
作者：洪亮吉
朝代：清
体裁：七言律诗

竹初庵主近如何，习静翻怜岁月磨。到枕水云清梦适，应门汀鹤道心多。黄金久已欺中垒，白璧谁能剖卞和。一片五湖千顷月，收帆拟共著渔蓑。
柳梢青
作者：洪亮吉
朝代：清
体裁：词

才赌千秋。又邀斗草，且漫藏钩。众里聪明，个中机警，格外温柔。日斜刚下妆楼。招女伴、更番出游。凤尾墩边，鹅毛洲上，龙嘴滩头。
柳梢青·新柳次高东井韵
作者：洪亮吉
朝代：清
体裁：词

向晓层峦。将烟做雾，酿雨成寒。鬓绿衫青，眉长眼瘦，于女何干。一枝折了重看。怪彻厎、春愁总谙。柳宿前身，萍花再世，我亦差堪。
校礼图为淩同年廷堪赋
作者：洪亮吉
朝代：清
体裁：古风

君年三十正据鞍，相与共客河之干。是时我有左传癖，未暇从子研周官。礼经盘盘若干例，释例甫完先擢第。木天粉署非所愿，只觅著书将母地。宣城僻在水一方，昔为诗薮今礼堂。惊人不赋谢眺句，解诂间学卢中郎。我行千里与万里，羡子枕书眠不起。昨宵访旧来此州，万卷都堆竹窗里。游谈我已戒不根，况子经术今专门。留宾亦复太狡狯，仓猝为我罗鸡豚。君不见溪茶可煮笋可食，官满十年阶欲陟。他时博士擢礼官，兀兀看君称其职。
桂大令馥戴花骑象图
作者：洪亮吉
朝代：清
体裁：古风

与其北方骑橐佗，不若跨象踰牂柯。与其东中餐苜蓿，不若簪花抚蛮服。我官蛮服谙土风，民戴长吏同家翁。车前何必八驺列，象鼻舒卷如长虹。花枝红红罩官帽，六十使君犹若少。有时象背唫欲颠，惹得幼姬开口笑。祝君官满无一钱，堆鬓花好垂吟肩。君不见三年政成归亦好，叱象北来耕海岛。
桂殿秋
作者：洪亮吉
朝代：清
体裁：词

饭已熟，忽呼茶。满盘堆得雨前芽。瓷杯到手复挥去，独自开帘看杏华。
桃源忆故人·前题
作者：洪亮吉
朝代：清
体裁：词

薰风池阁帘微亚。日暖豪犀偷卸。行到绿沉窗下，一树榴花谢。满樽蒲酒人初暇。结伴消他长夏。采戏又还输却。些事关心者。
桃源洞
作者：洪亮吉
朝代：清
体裁：七言律诗

名区马到亦徘徊，竹叶迎人鸟语催。巳觉溪山隔城市，绝无鸡犬有楼台。前尘事向残碑读，绝壁花争五色开。依旧涧声流不住，错疑重到武陵来。
桃源行
作者：洪亮吉
朝代：清
体裁：古风

沅江水碧疑无岸，一路布帆飞入县。蓝舆偶忆义熙年，三复陶公一篇传。我知栗里宅，即是桃花源。武陵路远不须涉，咫尺好上浔阳船。陶然酒后诗成偶，可识渔人亦乌有。试问千株洞口桃，何如一带门前柳。北窗日共羲皇游，眼底尚恐无殷周。何言秦汉与魏晋，卑论不欲惊时流。华胥以上风尤厚，事隔千年巳非旧。云中鸡犬倘有知，肯出淮南八公后。但书甲子仍作诗，此意亦有谁人知。永初开国是何世，不若洞里忘年时。沉沉远岸枫林出，恍若溪桃欲成实。波流千折树百盘，再转或恐逢真源。
桃源行馆夜起
作者：洪亮吉
朝代：清
体裁：古风

明知宵漏竟，开牗光尚黑。万木裹一亭，森森日难赤。瞻西残月影，微露远山碧。高低飘湿翠，不放白云白。江溜昨有声，回汀没三尺。
桃源记
作者：洪亮吉
朝代：清

不闻人声，但闻琴声。不闻弦声，但闻指声。桃源中人，羲皇上人。何论魏人，何论晋人。
桃花洲歌赠王文学豫
作者：洪亮吉
朝代：清
体裁：古风

北江入海我所家，从岸北望迷津涯。焦山金山两回抱，中有百里洲欹斜。南阡北阡路不赊，天远水远云难遮。平明日射三山脚，突出一洲如木杓。楼台空濛树依约，楼中居人益纤削。恍似连林鸟巢着，春江绿净磨青铜。黄鹤九子排屏风，桃花开时天地红。桃花鱼漾波玲珑，下衬十里黄花丛。其外绿柳烟濛濛，花朵尽处云光浓。京江西北瓜步东，奇气不尽归鱼龙。乃有逸士生其中，春来放棹春江侧。载酒两头随所适，看海看山兼看客。船屋奚童饬吹笛，船后筝琶亦时摘。江神江神本相识，为我春江展如席。
案头盆蕙盛开
作者：洪亮吉
朝代：清
体裁：古风

书才完一卷，蕙已舒九朵。清绝山馆中，幽花伴人坐。
桥头汎
作者：洪亮吉
朝代：清
体裁：古风

过桥方数折，正对石塘西。却望来时路，苍苍树巳迷。野蔬全上屋，春水半吞堤。莫厌山程缓，才听日午鸡。
梅花仙人歌为程司理思乐赋
作者：洪亮吉
朝代：清
体裁：古风

伯牙台前花一山，爱花人住梅花湾，无梦不与花相关。莫釐峰头花万树，爱花人宦梅花渚，却喜官闲作花主。少年爱名花，花外无性情。离花一步不肯行，四十不复营功名。中年爱名花，花外少肝膈。一官虽卑意亦适，静对花枝已忘食。世人不知君，笑君作花痴。君闻亦夷然，直受顾不辞。满堂花开满堂客，客或呼君作花癖。君闻若不闻，意亦良自得。一花初开诗一首，为酬花枝亦呼酒。花神感君祝君寿，来岁居然七旬叟。花痴花癖君宁然，意与花有前生缘。君不见梅花赋就三百篇，我今署作梅花仙。
梦入从舅氏白云溪旧宅感赋长句
作者：洪亮吉
朝代：清
体裁：七言律诗

一半轩窗面水隈，已凉频奉板舆来。帘从碧月光中捲，花向红云影里开。分砌纸灯搜蟋蟀，过汀蜡屐点莓苔。欢场总被风吹散，嬴得春宵梦百回。
梦游仙诗三十二首·其一
作者：洪亮吉
朝代：清
体裁：七言绝句

屡宴瑶池鬓已苍，偶从天半话沧桑。辘轳幸是仙人屩，踏尽红云到上方。
梦游仙诗三十二首·其七
作者：洪亮吉
朝代：清
体裁：七言绝句

下弦残月订幽盟，青鸟传来误已成。幸有玉妃来世约，眼波回处定三生。
梦游仙诗三十二首·其三
作者：洪亮吉
朝代：清
体裁：七言绝句

生世应居离恨天，爱从生后说生前。铜仙又复垂铅泪，会面居然五百年。
梦游仙诗三十二首·其三十
作者：洪亮吉
朝代：清
体裁：七言绝句

朝正仪从最煇煌，龙虎前头列队忙。骑得凤凰拳一足，笑他六六紫夗央。
梦游仙诗三十二首·其三十一
作者：洪亮吉
朝代：清
体裁：七言绝句

锋车晨夕响如雷，结屋星辰顶上来。却约下方人未到，天门一日走千回。
梦游仙诗三十二首·其三十二
作者：洪亮吉
朝代：清
体裁：七言绝句

日正斜时月乍圆，红林处处露珠悬。洪厓洞古谁能访，只有修真谢自然。
梦游仙诗三十二首·其九
作者：洪亮吉
朝代：清
体裁：七言绝句

我识飞仙萼绿华，最怜秋鬓插春花。天田亦种人间果，一味香清爱木瓜。
梦游仙诗三十二首·其二
作者：洪亮吉
朝代：清
体裁：七言绝句

科头跣足任天真，随分烧香拜紫宸。却喜近来萧散甚，蓬壶管领谪仙人。
梦游仙诗三十二首·其二十
作者：洪亮吉
朝代：清
体裁：七言绝句

桂树扶疏月影凉，漫无情绪守吴刚。灵山采药他年事，先与裁成出世装。
梦游仙诗三十二首·其二十一
作者：洪亮吉
朝代：清
体裁：七言绝句

云汉西头路几叉，浮家真欲拟乘槎。两三红泪挥天末，都作人间异种花。
梦游仙诗三十二首·其二十七
作者：洪亮吉
朝代：清
体裁：七言绝句

高居岂复有尘情，魔境应从道境生。惹得龙华先罢会，人间飞语谤双成。
梦游仙诗三十二首·其二十三
作者：洪亮吉
朝代：清
体裁：七言绝句

云軿一步一徘徊，不分前途分手来。啖得荔枝三百颗，此时应向海南回。
梦游仙诗三十二首·其二十九
作者：洪亮吉
朝代：清
体裁：七言绝句

多应清福不曾修，逐浪来居罗刹洲。莫叹姻缘簿多错，天孙亦复嫁牵牛。
梦游仙诗三十二首·其二十二
作者：洪亮吉
朝代：清
体裁：七言绝句

早住扶桑暮落棠，仙人游戏本无方。忽然招手来天外，认得麻姑指爪长。
梦游仙诗三十二首·其二十五
作者：洪亮吉
朝代：清
体裁：七言绝句

王母池边踏月回，群花妒影不曾开。何应三百神仙侣，总学刘祯平视来。
梦游仙诗三十二首·其二十八
作者：洪亮吉
朝代：清
体裁：七言绝句

要从南粤达南闽，天汉东头与问津。十度锦笺何处寄，倩他三百六鱼鳞。
梦游仙诗三十二首·其二十六
作者：洪亮吉
朝代：清
体裁：七言绝句

巧笑仍含一种愁，见人常自不梳头。朝来偶凭阑干望，自有神光照九州。
梦游仙诗三十二首·其二十四
作者：洪亮吉
朝代：清
体裁：七言绝句

日月双丸剩半丸，东西海水亦齐乾。仙人一笑春风转，万劫偷从秘籍看。
梦游仙诗三十二首·其五
作者：洪亮吉
朝代：清
体裁：七言绝句

谁从天上号词宗，淡写新篇墨不浓。一朵绛云环一字，笑他人世碧纱笼。
梦游仙诗三十二首·其八
作者：洪亮吉
朝代：清
体裁：七言绝句

惯拈针线作生涯，剪得灵河一道斜。认取近来花样好，青城云气赤城霞。
梦游仙诗三十二首·其六
作者：洪亮吉
朝代：清
体裁：七言绝句

寻常每夜不呼灯，却坐云窗第二层。一卷道书时背诵，惜无人与證飞升。
梦游仙诗三十二首·其十
作者：洪亮吉
朝代：清
体裁：七言绝句

绕砌菖蒲倚阁松，仙人眠处五云浓。梦回报道高真过，先锁闲门十二重。
梦游仙诗三十二首·其十一
作者：洪亮吉
朝代：清
体裁：七言绝句

出世情怀绝世姿，冥濛香气散如丝。红云一瓣邀同坐，奇福难消是此时。
梦游仙诗三十二首·其十七
作者：洪亮吉
朝代：清
体裁：七言绝句

生来不假麝兰薰，坐处偏离粉黛群。欲洒天山万年雪，罩他巫岭不生云。
梦游仙诗三十二首·其十三
作者：洪亮吉
朝代：清
体裁：七言绝句

屈曲房栊宛转风，一楼疑复住虚空。尽驱鸡犬云中去，独敞银屏待八公。
梦游仙诗三十二首·其十九
作者：洪亮吉
朝代：清
体裁：七言绝句

欲逃百劫避群魔，天上谁知事更多。斲断玉虹桥百尺，神仙从此绝经过。
梦游仙诗三十二首·其十二
作者：洪亮吉
朝代：清
体裁：七言绝句

紫府新来品秩高，随风上下骋轻轺。磨厓五岳都应遍，且复题名北斗杓。
梦游仙诗三十二首·其十五
作者：洪亮吉
朝代：清
体裁：七言绝句

挈伴时来阿母家，采莲艇子住双娃。神仙一例娇羞甚，不折天池并蒂花。
梦游仙诗三十二首·其十八
作者：洪亮吉
朝代：清
体裁：七言绝句

住近天河水气凉，万株荷干一方塘。莲花莲蕊都尝遍，不及仙人舌本香。
梦游仙诗三十二首·其十六
作者：洪亮吉
朝代：清
体裁：七言绝句

幽居随处费提防，忽报飞星已入房。亲到下方缘底事，借将弧矢禦天狼。
梦游仙诗三十二首·其十四
作者：洪亮吉
朝代：清
体裁：七言绝句

心思一串最珑玲，更有长眉射眼青。欲算人间未来事，满盘珠借满天星。
梦游仙诗三十二首·其四
作者：洪亮吉
朝代：清
体裁：七言绝句

白云红叶影参差，欲向前头访素知。拖得月华裙半幅，却来波面立多时。
梧桐叶
作者：洪亮吉
朝代：清
体裁：古风

梧桐叶，秋来大如掌。肃肃西风催，萧萧打门响。
梧桐影 其一 将至仙游潭迷路
作者：洪亮吉
朝代：清
体裁：词

马独来，南山麓。厓上石楼才一閒，推门且抱神龛宿。
梧桐影 其二 将至仙游潭迷路
作者：洪亮吉
朝代：清
体裁：词

玉女泉，清无极。云外木鱼声不停，三更月向东峰直。
楼上
作者：洪亮吉
朝代：清

楼上疏灯彻夜明，营前击柝断人行。宵严都尉亲巡栅，岁歉村农罕入城。岘首一书愁未报，淮南十月更孤征。霜寒不是无衣苦，凄瑟难为负米情。
楼上倚声图
作者：洪亮吉
朝代：清

夏居舫，秋居楼，月华只来楼上头。吹琼箫，续羌笛，梧叶秋飘古墙隙。梧飘一叶笛一声，声迟声疾已五更。秋花如烟隔墙里，石上听歌人未起。
槐树赋
作者：洪亮吉
朝代：清

槐树赋，述志赋，撰作遐方一何富。上马能杀贼，下马作露布。龙吟夜半兴真人，谱系乃出飞将军。彼夫人兮亦清节，三年不言似亡息。
樊城
作者：洪亮吉
朝代：清
体裁：五言律诗

樊城三万户，关语彻晴江。带得斜阳影，都开临水窗。赛神沿楚俗，吹笛杂吴腔。正好冲风渡，渔人荡桨双。
檀江州
作者：洪亮吉
朝代：清

可怜白浮鸠，枉杀檀江州。万里长城君自毁，明年饮马长江水。长江饮马君有知，目光裂电神骓驰。
欲留不留歌赠张太守凤枝
作者：洪亮吉
朝代：清
体裁：四言诗

欲留不留，厂桥西头。欲坐不坐，横街斜左。拦门一人，龙钟可怜。千里万里，将戍极边。念为置酒，劝之加餐。酒沾衣裳，泪落食柈。高高三天，下者九地。一身居中，生死不易。白骨不朽，行当长征。冤心不剖，谁能暂生。风吹车帷，高至屋脊。三更出门，聊与诀别。
正月十四日雪霁温舍人汝能招饮分韵得兼字
作者：洪亮吉
朝代：清
体裁：七言律诗

且插梅花压帽檐，乍来香气欲冲帘。笼街月与灯光合，绕砌霜将雪色兼。纵饮未妨朝客骂，朗吟生怕夜乌嫌。千言一例轻挥洒，已有春华上笔尖。
武当山久憩
作者：洪亮吉
朝代：清
体裁：古风

道人侵晓初启关，一城花光浮上山。阑干影外春阴腻，香气依微塞空际。交鸣莺燕殊有情，三里路中飞不停。深红浅白看难足，叶底参差间新绿。看山百回眼转青，山殿开处祠元冥。殿旁一径天风堕，我借蒲团向风坐。此行访客拟夕阳，一骑忽复来山房。傍花南行衣袂湿，花里先闻响鸣镝。
武陵行馆饭毕戏作
作者：洪亮吉
朝代：清
体裁：古风

饮溪何其凉，佐以棱棱姜。煮鱼何过美，芼此青青菜。溪田晚稻亦有香，山果嫩绿橙生黄。齑肠似荷山神悯，为我一林生瘦笋。
段上舍达和《修竹吾庐图》
作者：洪亮吉
朝代：清

我家城东南，数日过城北。马家池头竹树幽，破晓来看雨中色。我思移竹先移居，近乞数笋栽东隅。待其干老笋复茁，影覆一室真吾庐。君于此意亦三复，笔底森森绘寒玉。夜阑题竹复赠君，惊笋出我墙东屋。
水北三松歌
作者：洪亮吉
朝代：清
体裁：古风

日日楼上看三松，今日甫向松根过。亭亭拔地百馀丈，远望仍疑水边卧。松边一桥亦千步，桥尽松根始全露。盘空夭矫不可名，一半横遮水南路。松梢沉沉足烟雾，白鹤不来栖白鹭。一枝北出势更奇，罩得楼台复无数。五松中间两已枯，间向岸北寻根株。移南倘复十数武，老干直欲捎浮图。霜皮一尺裂一缝，堆得苔钱已无空。风声雷声昨倥偬，龙欲出山雷雨踵。倒海排山浪齐涌，只有此松兀不动。攫拿星辰疑有力，回转阴阳不踰刻。根株盘盘穿入石，透出石中枝尚直。松声近树反不闻，数里外觉惊涛奔。邻翁下见五代孙，自说辈行无松尊。爱之不忍手抚玩，一月几回来断岸。君不见四山中间人迹断，此客此松聊作伴。
水调歌头
作者：洪亮吉
朝代：清
体裁：词

偶厌玉虚住，屈作世閒人。人生谁最，快意良夜与良辰。我欲花开地下，更使水流天上，耳目一番新。倘荷化工允，宁惧俗流嗔。又谁愿，朝列阙，叩群真。百年三万，多日卧足几回伸。九野分铺列宿，五岳填平四海，从此罢扬尘。万事等閒耳，无鬼亦无神。
水调歌头·自吴江常熟回舟欲至娄上作
作者：洪亮吉
朝代：清
体裁：词

性既不谈释，又不学神仙。半生才一，弹指何苦慕长年。卿自埋忧地下，我欲寄愁天上，索醉向云閒。自有十洲客，供我八方钱。胥江口，霅溪畔，尚湖边。回头三十，三载旧事散如烟。昔日芦帘纸阁，今日梅花纸帐，清冷耐孤眠。短梦乍回处，残月影床前。
水阁
作者：洪亮吉
朝代：清
体裁：七言绝句

秦淮一雨水初通，昨日江潮到阁东。妾自拜星鱼拜浪，夜凉同宿电光中。
永宁道中
作者：洪亮吉
朝代：清
体裁：五言律诗

一马行天半，双旌逼岭头。涧光黄夺月，山势黑吞州。蚁穴开平郭，猿梯直戌楼。人家止三两，相对雨中愁。
求发白
作者：洪亮吉
朝代：清

染髭须，染鬓发，染黑作白求宰执，染白作黑媚侧室。君不见，今人古人何太远，宁作寇准无陆展。
江南好 其一 扺江南境作
作者：洪亮吉
朝代：清
体裁：词

江南地，一碧已无尘。小市雨晴初试马，长堤星暗乍逢人。犹剩一分春。
江南好 其一 时将乞假南回作此寄里中亲旧
作者：洪亮吉
朝代：清
体裁：词

乡园梦，昨已到云溪。生小楼台三遍换，柳边门巷亦全非。新绿浸帘衣。
江南好 其七 扺江南境作
作者：洪亮吉
朝代：清
体裁：词

江南梦，日昨已全醒。黄卷误人头欲白，绿杨窥客眼犹青。阁小户仍扃。
江南好 其七 时将乞假南回作此寄里中亲旧
作者：洪亮吉
朝代：清
体裁：词

乡园梦，阿弟屡邀呼。新筑水亭招社燕，别营山冢葬童乌。作达且提壶。
江南好 其三 扺江南境作
作者：洪亮吉
朝代：清
体裁：词

江南岸，屈曲漾兰桡。旧事乍思情漠漠，夜程初急雨潇潇。已过驿西桥。
江南好 其三 时将乞假南回作此寄里中亲旧
作者：洪亮吉
朝代：清
体裁：词

乡园梦，昨到舣舟亭。小港蓄鱼桥半圮，荒庵烧笋户全扃。僧老厌翻经。
江南好 其九 扺江南境作
作者：洪亮吉
朝代：清
体裁：词

江南侣，说著已销魂。松柏径中寻旧友，鹡鸰原上指新坟。尤叹此衰门。
江南好 其九 时将乞假南回作此寄里中亲旧
作者：洪亮吉
朝代：清
体裁：词

乡园梦，外舍最依依。榆荚绿迷穿径水，蔷薇红隐上楼梯。花发子规啼。
江南好 其二 扺江南境作
作者：洪亮吉
朝代：清
体裁：词

江南月，不厌彻宵看。无柰乍圆还乍缺，未妨轻暖与轻寒。长凭玉阑干。
江南好 其二 时将乞假南回作此寄里中亲旧
作者：洪亮吉
朝代：清
体裁：词

乡园梦，昨已到花桥。对舫乍怜诗社歇，隔河添得酒旗飘。灯火彻清宵。
江南好 其五 扺江南境作
作者：洪亮吉
朝代：清
体裁：词

江南屋，低小只如�。一树石榴初吐艳，四更银烛尚高然。隐隐笛声穿。
江南好 其五 时将乞假南回作此寄里中亲旧
作者：洪亮吉
朝代：清
体裁：词

乡园梦，昨到驿楼前。障眼市尘高百尺，关心乡语别经年。真个说归田。
江南好 其八 扺江南境作
作者：洪亮吉
朝代：清
体裁：词

江南客，天末溯归踪。渔唱便须芦笛和，芰衣仍待柳丝缝。鸥鹭且从容。
江南好 其八 时将乞假南回作此寄里中亲旧
作者：洪亮吉
朝代：清
体裁：词

乡园梦，好友递将迎。木杪轩中搜逸句，竹初庵内證长生。奇论尚纵横。
江南好 其六 扺江南境作
作者：洪亮吉
朝代：清
体裁：词

江南路，从此遂幽寻。韩偓艳词容寄意，阳城下考亦甘心。别念抚孤琴。
江南好 其六 时将乞假南回作此寄里中亲旧
作者：洪亮吉
朝代：清
体裁：词

乡园梦，昨到石桥村。高隼欲盘云外塔，神鱼时拜竹閒坟。松子积台门。
江南好 其十 扺江南境作
作者：洪亮吉
朝代：清
体裁：词

江南节，屈指已天中。丝柳乍青蒲叶绿，杨梅初紫杏丸红。水浅试双龙。
江南好 其十 时将乞假南回作此寄里中亲旧
作者：洪亮吉
朝代：清
体裁：词

乡园梦，群从亦翩翩。坐我小楼敲句好，输卿长日枕书眠。屋外水周天。
江南好 其四 扺江南境作
作者：洪亮吉
朝代：清
体裁：词

江南艇，鸂鶒与同飞。待得柳稍残月出，水禽踪迹已全迷。留得夜乌啼。
江南好 其四 时将乞假南回作此寄里中亲旧
作者：洪亮吉
朝代：清
体裁：词

乡园梦，昨到放生池。烟柳绿交杨令宅，水云碧罨谢家祠。清景待题诗。
江口喜遇焦山僧巨超赋赠一首
作者：洪亮吉
朝代：清
体裁：七言律诗

欣逢一棹入江湾，与话春波浩渺间。笑我转成僧退院，羡君真有术移山。何妨讲席频南北，更拟名区递往还。为语若耶溪畔客，忘机何似白鸥闲。
江口待慧超僧不至却寄一首
作者：洪亮吉
朝代：清
体裁：七言绝句

松寥高阁不同登，一榻慵眠醒未曾。我忆放生池上路，秋花病鹤与孤僧。
江城子·其一
作者：洪亮吉
朝代：清
体裁：词

柳丝南北罩通津。水波匀。月痕新。却到晏公、祠畔暂逡巡。偏是画�红烛影，频照见，梦中身。
江城子·其一
作者：洪亮吉
朝代：清
体裁：词

生疏廊屋几曾经。意忪惺。步伶仃。偏是半边团扇有流萤。纵向曲阑深处躲，防照见一星星。
江城子·其二
作者：洪亮吉
朝代：清
体裁：词

播钱堂上记还真。是秾春。是花晨。依约别来、如影复如尘。安得学他双燕子，来与去，不随人。